MEABHRÁN MÍNIÚCHÁIN

1. COMHTHÉACS AN TOGRA

Ar an 29 Meitheamh 2011, ghlac an Coimisiún togra le haghaidh an chéad Chreata Airgeadais Ilbhliantúil eile don tréimhse 2014-2020[1]: buiséad chun an straitéis Eoraip 2020 a chur i gcrích, ina mbeartaítear, inter alia, clár nua Fiscalis 2020 a chur ar bun. Rannchuideoidh an clár seo leis an straitéis Eoraip 2020 maidir le fás cliste, inbhuanaithe, uilechuimsitheach[2], trí fheidhmiú na gcóras cánach sna Ballstáit agus mhargadh aonair an Aontais a neartú. Trí fhorbairt riaracháin náisiúnta chánach a éascú chun ríomh-riaracháin chánach a dhéanamh díobh, cuireann an clár nua le bunú margaidh aonair dhigitigh ('Clár Oibre Digiteach don Eoraip').

Tá feidhmiú rianúil na gcóras cánachais sa mhargadh inmheánach ag brath ar phróiseáil éifeachtach éifeachtúil idirbheart trasteorann a bheith á déanamh ag na riaracháin náisiúnta chánach, ar chalaois chánach a chosc agus a chomhrac agus ar ioncam cánach a chosaint. An toradh atá air sin is ea go gcaithfidh na riaracháin chánach lear mór faisnéise a mhalartú, rud a fhágann nach mór dóibh a bheith ag obair ar bhealach níos éifeachtúla agus an t-ualach riaracháin, eacnamaíoch agus ama a bhíonn ar cháiníocóirí agus iad i mbun gníomhaíochtaí trasteorann a laghdú. Níl ach aon bhealach amháin chun é sin a dhéanamh, eadhon trí chomhar a bhunú idir riaracháin chánach na mBallstát agus tríú páirtithe. I bhfianaise domhandú a bheith ag dul i méid, chun calaois a chomhrac ar bhealach éifeachtúil, ní mór é a dhéanamh ar leibhéal idirnáisiúnta. Dá bhrí sin, tacóidh an clár freisin le malartú faisnéise le tíortha nach Ballstáit iad i réimse na gcomhaontuithe idirnáisiúnta arna gcur i gcrích leis na tíortha lena mbaineann, nach Ballstáit iad.

Tacóidh an clár atá beartaithe le comhar idir na húdaráis chánach go háirithe agus, más iomchuí, tacóidh sé freisin le comhar leis na páirtithe eile lena mbaineann. Comharba an chláir Fiscalis 2013, a dtiocfaidh deireadh leis an 31 Nollaig 2013, is ea an clár seo. Tacóidh an clár Fiscalis 2020 atá beartaithe le comhar cánach san Aontas ar dhá bhealach, mar atá trí ghréasáin agus scileanna daoine agus acmhainní teicneolaíochta faisnéise a fhorbairt. Ligfidh an chéad cheann acu sin do na Ballstáit agus do thíortha eile atá rannpháirteach sa chlár dea-chleachtais agus eolas oibríochtúil a mhalartú lena chéile. Fágfaidh an dara ceann acu go bhféadfar maoiniú a thabhairt ón gclár do bhonneagar agus do chláir teicneolaíochta faisnéise iomchuí a ligfidh do riaracháin chánach san Aontas a bheith ina riaracháin atá in ann iomlán a gcuid gnó a dhéanamh ar líne. An breisluach príomha a thiocfaidh as an gclár is ea go méadófar ar chumas na mBallstát calaois a chomhrac agus ioncam a chruinniú b'fhéidir, agus san am céanna na costais atá ar fhorbairt uirlisí chuige sin a laghdú.

2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR

2.1. Comhairliúchán agus saineolas

I gcomhthéacs na meastóireachta lár téarma ar an gclár Fiscalis 2013[3], rinne conraitheoir anailís ar éifeachtacht, éifeachtúlacht, ábharthacht agus ar bhreisluach an chláir. Baineadh úsáid as sonraí faireacháin a fuarthas ó na gníomhaíochtaí éagsúla.

Rinne conraitheoir eile staidéar ar chreat féideartha don chlár Fiscalis amach anseo[4], lena n‑áirítear anailís chuimsitheach ar dhúshláin a bheidh roimhe sa todhchaí, agus fadhbanna struchtúracha na gcóras cánachais sa mhargadh inmheánach. Pléadh conclúidí an staidéir sin le hionadaithe de chuid na dtíortha rannpháirteacha i gceardlann a bhí ar siúl i mí an Mheithimh 2011. Chun an cheardlann sin a ullmhú, reáchtáladh cruinniú comhchéime in earrach 2011 mar chuid de chruinniú ábhartha choiste an chláir[5] agus iarradh ar na tíortha rannpháirteacha príomhláidreachtaí an chláir a aithint agus a rá cén chaoi a bhféadfaí éifeachtúlacht an chláir a fheabhsú.

I ngeall ar an tábhacht atá le gníomhaíochtaí malartaithe faisnéise, rinneadh staidéar ar leith ar an straitéis cur chun feidhme a bheidh ann amach anseo do mhalartú faisnéise. Tíolacadh an staidéar sin i gceardlann do Phríomhoifigigh Faisnéise riarachán cánach a bhí ar siúl i mí an Mheithimh 2011.

Ullmhaíodh measúnú tionchair lena ndearnadh anailís ar bhuanú an chláir Fiscalis 2013, agus rinne an Bord um Measúnú Tionchair an measúnú tionchair sin a fhormheas an 22 Meán Fómhair 2011.

Cuireadh moltaí maidir le ceapadh an chláir agus maidir le tuilleadh feabhais a chur ar an gclár san áireamh agus an togra maidir leis an gclár todhchaí á fhorbairt. Mar shampla, cuireann cuspóirí an chláir níos mó béime ar na hualaigh riaracháin atá ar riaracháin chánach agus ar cháiníocóirí a laghdú, feabhas a chur ar an gcomhar le tríú tíortha agus le triú páirtithe agus an comhrac i gcoinne calaoise cánach a athneartú. Ina theannta sin, áirítear sa togra maidir leis an gclár uirlisí nua chun aghaidh a thabhairt ar dhúshláin nua, lena n-áirítear go háirithe cineálacha gníomhaíochtaí comhpháirteacha, feabhas ar an gcaoi a bhfuil fáil ar thorthaí ghníomhaíochtaí an chláir, agus leas á bhaint as modhanna comhoibre ar líne, agus creat a leagan síos chun faireachán níos fearr a dhéanamh ar thorthaí an chláir.

2.2. Measúnú tionchair

I bhfianaise an chomhthéacs ghinearálta beartais agus na bhfadhbanna atá i ndán do chúrsaí cánachais sa tréimhse deich mbliana seo chugainn, rinneadh anailís ar roinnt roghanna beartais agus cuireadh i gcomparáid iad sa mheasúnú tionchair a ghabhann leis an gclár reatha.

(1) An cás bunlíne: an clár, a struchtúr agus na cuspóirí atá aige faoi láthair a choinneáil ar bun.

(2) Gan an clár a choinneáil ar bun: chuirfí deireadh leis an gclár agus ní chuirfeadh an AE maoiniú ar fáil níos mó d'uirlisí teicneolaíochta faisnéise, do ghníomhaíochtaí comhpháirteacha ná do ghníomhaíochtaí oiliúna um chomhar i réimse an chánachais.

(3) An cás bunlíne a fheabhsú: Is éard a bheadh i gceist leis an rogha seo, an cás bunlíne agus a chuspóirí á gcur in oiriúint do dhúshláin sa todhchaí. Cuireann an rogha seo béim bhreise ar an gcomhrac i gcoinne calaoise cánach, seachanta cánach agus imghabhála cánach, díríonn sí ar riarachán cánach níos éifeachtúla a bhaint amach, téann sí i ngleic leis an ualach mór riaracháin atá ar cháiníocóirí agus ar riaracháin chánach, agus cuireann sí san áireamh comhar le tríú tíortha agus le tríú páirtithe.

(4) Freastal ar bheartais nua agus feabhsú: Ní amháin go rachadh an rogha beartais seo i ngleic leis na fadhbanna a bhfuil cur síos orthu faoin rogha 'an cás bunlíne a fheabhsú', ach d’fhágfadh sí go bhféadfaí comhar a leathnú amach chuig réimsí beartais nua a d'fhéadfadh teacht chun cinn de bharr forbartha ar bheartais, agus go háirithe, chuirfeadh sé ar a chumas don chlár cur i bhfeidhm agus cur chun feidhme comhleanúnach na reachtaíochta nua seo a éascú agus an malartú faisnéise agus an comhar riaracháin a ghabhann leis an reachtaíocht sin a chur chun feidhme.

Is í rogha 3, 'an cás bunlíne a fheabhsú', a sainaithníodh mar rogha na tosaíochta sa mheasúnú tionchair. Tá an rogha beartais sin ag teacht leis an togra maidir le buiséad nua don straitéis Eoraip 2020 agus is í is mó a bhfuil glactha ag na Ballstáit léi.

3. EILIMINTÍ DLÍ AN TOGRA

3.1. Bunús Dlí

Déanann an clár Fiscalis 2020 atá beartaithe sásraí, modhanna agus an maoiniú a bhfuil gá leis a sholáthar d'fhonn comhar idir riaracháin chánach a fheabhsú. San áireamh sa bheart atá beartaithe tá, inter alia, gníomhaíochtaí comhpháirteacha amhail seimineáir, ceardlanna, oiliúint, rialuithe iltaobhacha, foirne de shaineolaithe etc. a bhunú a bhféadfaidh na Ballstáit agus a n-oifigigh a bheith rannpháirteach iontu ar bhonn deonach. Is é aidhm fhoriomlán na ngníomhaíochtaí comhpháirteacha sin, comhar riaracháin agus acmhainn riaracháin na mBallstát a fheabhsú i réimse an chánachais, rud a thugann údar d'úsáid Airteagal 197 den Chonradh ar Feidhmiú an Aontais Eorpaigh.

Baineann cuid thábhachtach den chlár Fiscalis 2020 le tacú le malartú faisnéise idir na Ballstáit faoi chuimsiú comhair riaracháin sa réimse cánachais san Aontas Eorpach. Sa reachtaíocht ábhartha de chuid an Aontais maidir le comhar riaracháin, foráiltear go mbainfidh na Ballstáit úsáid as na córais Eorpacha faisnéise. Sonraítear sa chlár sin go n‑áiritheoidh an Coimisiún mar aon leis na tíortha rannpháirteacha go ndéanfar na córais sin a fhorbairt, a oibriú agus a chothabháil go cuí. Sa chomhthéacs sin, déantar foráil go bhforbróidh an tAontas acmhainní TF, trí chomhpháirteanna an Aontais de na córais sin a fhorbairt, a chothabháil, a oibriú agus trí rialú cáilíochta a dhéanamh orthu. Bainfidh na Ballstáit úsáid as na comhpháirteanna aonair sin seachas réimse feistí éagsúla. Déantar foráil freisin maidir le comhordú a dhéanamh ar bhunú agus ar fheidhmiú na gcomhpháirteanna de chuid an Aontais agus na gcomhpháirteanna nach comhpháirteanna de chuid an Aontais iad, chun a áirithiú go bhfuil siad ag oibriú, go bhfuil siad idirnasctha agus go mbítear ag cur feabhais orthu i dtólamh. Tá údar leis an gclár a bheith ag brath ar Airteagal 114 den Chonradh ar Fheidhmiú an Aontais Eorpaigh de bharr na ngnéithe sin a bhaineann le forbairt na n-acmhainní TF.

I bhfianaise domhandú a bheith ag dul i méid, tá comhar riaracháin leis na tríú tíortha atá forbartha riachtanach chun calaois chánach a chomhrac ar bhealach éifeachtúil. D'fhonn an comhar teicniúil idir na tíortha sin agus na Ballstáit a shimpliú agus a éascú, agus chun slándáil an mhalartaithe faisnéise íogaire atá ar siúl faoi láthair a fheabhsú i gcomhthéacs comhaontuithe cánach déthaobhacha, ba cheart don Aontas comhaontuithe a chur i gcrích le tríú tíortha atá forbartha chun gur féidir leis na tíortha sin comhpháirteanna de chuid an Aontais de na córais Eorpacha faisnéise a úsáid. Úsáidtear Airteagal 212 den Chonradh ar Fheidhmiú an Aontais Eorpaigh mar thríú bunús dlí breise dá bhrí sin.

3.2. Coimhdeacht agus Comhréireacht

Tá gá le gníomhaíocht ar leibhéal an Aontais seachas ar an leibhéal náisiúnta ar na cúiseanna seo a leanas:

· Ní leor reachtaíocht chánach a ghlacadh ar an leibhéal Eorpach agus talamh slán a dhéanamh de go gcuirfear chun feidhme go rianúil í, agus i gcás nach gcuirfear chun feidhme go rianúil í, gur leor an nós imeachta maidir le sárú. Chun dlí cánach an AE agus na dlíthe cánach náisiúnta a chur chun feidhme ar bhealach éifeachtúil, tá gá le comhar agus comhordú ar an leibhéal Eorpach.

· Ní féidir dul i ngleic leis na dúshláin atá aitheanta mura bhfuil na Ballstáit ag breathnú níos faide ná teorainneacha a gcríche riaracháin féin agus mura dtéann siad i ndlúthchomhar leis an 26 Ballstát eile. Gan dlúthchomhar agus dlúth-chomhordú idir na Ballstáit, thiocfadh méadú ar iomaíocht éagórach i gcúrsaí cánach agus ar shiopadóireacht chánach, agus bhainfeadh lucht calaoise sochar as an easpa comhair idir na húdaráis náisiúnta. Leis an gclár Fiscalis 2020, arna chur chun feidhme ag an gCoimisiún, cuirtear creat Aontais ar fáil do na Ballstáit chun na gníomhaíochtaí comhair sin a fhorbairt, rud atá níos costéifeachtaí ná gach Ballstát a bheith ag bunú a chreata comhair aonair ar bhonn déthaobhach nó iltaobhach.

· Tacaíonn an clár Fiscalis 2020 freisin leis an líonra ardslándála tiomnaithe cumarsáide lena malartaítear faisnéis faoi chuimsiú comhair riaracháin, i gcás cánachais dhírigh agus indírigh araon. Déanann an clár riaracháin náisiúnta chánach a idirnascadh ag tuairim is 5 000 pointe nasctha[6]. Tríd an líonra TF coiteann seo áirithítear nach gá do gach riarachán náisiúnta ach é féin a nascadh uair amháin leis an mbonneagar coiteann seo chun a bheith in ann faisnéis de shaghas ar bith a mhalartú. Murach an bonneagar sin a bheith ar fáil, bheadh ar na Ballstáit iad féin a nascadh 26 uair le córais náisiúnta gach ceann de na Ballstáit eile.

De réir Airteagal 17 den Chonradh ar an Aontas Eorpach, feidhmeoidh an Coimisiún, chun críocha an clár a chur chun feidhme, feidhmeanna comhordaitheacha, feidhmiúcháin agus bainistíochta mar atá leagtha síos sna Conarthaí. Dá bhrí sin, tá an clár Fiscalis 2020 i gcomhréir le prionsabal na coimhdeachta agus le prionsabal na comhréireachta (arna leagan amach in Airteagal 5 den Chonradh ar an Aontas Eorpach).

3.3. Ionstraim

I gcomhréir le conclúid an mheasúnaithe tionchair ábhartha, is iomchuí don AE idirghábháil a dhéanamh trí bhíthin clár maoiniúcháin. I ngeall ar an aiseolas dearfach a fuarthas ón meastóireacht lár téarma ar an gclár Fiscalis 2013, tá an clár comharba Fiscalis 2020 beartaithe ag an gCoimisiún.

I gcomhréir le beartas reachtach an Choimisiúin a glacadh faoi chuimsiú an chreata airgeadais ilbhliantúil, tá sé beartaithe gur Rialachán a bheidh sa chlár comharba maoiniúcháin.

4. IMPLEACHT BHUISÉADACH

Tá uainiú athbhreithniú chláir mhaoiniúcháin an AE nasctha leis an togra le haghaidh creata airgeadais ilbhliantúil nua, de réir a bhfuil leagtha amach i gClár Oibre an Choimisiúin arna leasú ab 6 Iúil 2012[7]. I gcomhréir leis an togra sin, tá creat buiséadach EUR 234 370 000 (i bpraghsanna reatha) don tréimhse 2014–2020 ag an Rialachán maidir leis an gclár Fiscalis 2020.

Déanfar an clár Fiscalis 2020 a chur chun feidhme trí mhodh bainistíochta lárnaí dírí agus ar bhonn tosaíochtaí. Déantar cláir oibre a bhunú – i gcomhpháirt leis na geallsealbhóirí – agus tosaíochtaí tréimhse áirithe á sonrú.

5. EILIMINTÍ ROGHNACHA

5.1. Nótaí maidir le forálacha dlí áirithe

5.1.1. Caibidil I: Forálacha ginearálta

Cuireadh raon feidhme an chláir i gcomhréir le reachtaíocht chánach nua de chuid an Aontais, rud a chiallaíonn go gcumhdófar ní amháin CBL, dleachtanna máil agus cánacha ar ioncam agus ar chaipiteal ach cánacha eile atá faoi réir reachtaíocht chánach an Aontais freisin.

Féadfaidh na Ballstáit, tíortha is iarrthóirí agus tíortha is iarrthóirí ionchasacha a bheith rannpháirteach sa chlár Fiscalis 2020. I gcomhréir le beartas ginearálta an Aontais ina leith seo, féadfaidh tíortha atá faoi réir Bheartas Comharsanachta na hEorpa bheith rannpháirteach sa chlár freisin, má chomhlíonann siad coinníollacha áirithe. Ar deireadh, d'fhéadfadh 'saineolaithe seachtracha' bheith rannpháirteach i ngníomhaíochtaí áirithe freisin (e.g. ionadaithe údarás eile, eagraíochtaí trádála, náisiúnta agus idirnáisiúnta agus saineolaithe eile, b'fhéidir), más gá sin chun cuspóirí an chláir a bhaint amach.

(a) Tugann cuspóirí an chláir Fiscalis 2020 aghaidh ar na dúshláin aitheanta agus ar na fadhbanna a bhfuiltear ag tnúth a bheidh ag beartas cánach agus údaráis chánach san Eoraip sna deich mbliana amach romhainn. Is é cuspóir ginearálta an chláir an margadh inmheánach a neartú trí bhíthin córas cánachais atá éifeachtach agus éifeachtúil. D'fhonn dul i ngleic le dúshláin a bheidh ann amach anseo i réimse an chánachais san Aontas, leagadh síos an cuspóir sonrach seo a leanas don chlár: feidhmiú na gcóras cánachais a fheabhsú, go háirithe trí chomhar idir tíortha rannpháirteacha, a n‑údaráis chánach, a n-oifigigh agus saineolaithe seachtracha. Is iad leo a leanas tosaíochtaí an chláir: tacú le dlí cánach an Aontais a ullmhú, a chur i bhfeidhm go comhleanúnach agus a chur chun feidhme go éifeachtach

(b) comhrac a dhéanamh i gcoinne calaoise cánach, seachanta cánach agus imghabhála cánach, go háirithe trí chomhar riaracháin éifeachtach agus éifeachtúil a fheabhsú agus trí fhaisnéis a mhalartú

(c) cuidiú chun an t-ualach riaracháin atá ar riaracháin chánach agus na costais chomhlíonta atá ar cháiníocóirí a laghdú

(d) a bheith ag obair i dtreo riaracháin chánach atá éifeachtúil, go háirithe maidir le comhlíonadh i gcúrsaí cánach agus maidir le hacmhainn riaracháin na riarachán cánach.

(e) cur i bhfeidhm agus cur chun feidhme comhleanúnach bheartas cánach an Aontais a fheabhsú.

(f) comhar le heagraíochtaí náisiúnta, údaráis rialtasacha eile, tríú tíortha, oibreoirí eacnamaíocha agus a n-eagraíochtaí a fheabhsú d'fhonn calaois chánach, imghabháil chánach agus seachaint chánach a chomhrac go háirithe trí chomhar riaracháin éifeachtach agus éifeachtúil a fheabhsú agus trí fhaisnéis a mhalartú, comhlíonadh i gcúrsaí cánach a fheabhsú agus trí riarachán cánach a fheabhsú.

D’fhéadfadh cur ar bun an SEGS faoi údarás an Ardionadaí/Leas‑Uachtaráin an cuspóir a éascú maidir le comhar agus comhleanúnachas níos fearr a bhaint amach nuair a éilítear comhar idirnáisiúnta agus an AE ag déileáil lena tíortha comhpháirtíochta.

5.1.2. Caibidil II: Gníomhaíochtaí incháilithe

Na cineálacha gníomhaíochtaí a mheastar a bheith incháilithe maoiniú a fháil faoin gclár, tá siad cosúil leis na gníomhaíochtaí atá incháilithe faoin gclár reatha, eadhon:

· Gníomhaíochtaí comhpháirteacha atá ceaptha eolas agus dea-chleachtas a mhalartú idir oifigigh chánach na dtíortha rannpháirteacha;

· Córais Eorpacha faisnéise[8] a éascaíonn malartú faisnéise agus rochtain ar shonraí coiteanna;

· Gníomhaíochtaí oiliúna atá ceaptha scileanna oifigeach cánach a fhorbairt ar fud na hEorpa.

Rinneadh coigeartú ar roinnt catagóirí gníomhaíochtaí.

· Beidh roinnt uirlisí nua a bhaineann le gníomhaíochtaí comhpháirteacha sa chlár Fiscalis 2020:

· Is éard atá i bhfoirne saineolaithe foirmeacha struchtúrtha le dul i mbun comhair, le saineolas a chomhthiomsú saineolas agus/nó le dul i gceann gníomhaíochtaí oibríochtúla sonracha. D'fhéadfaí foirne buana nó neamhbhuana a bhunú agus d'fhéadfaidís, b'fhéidir, tacaíocht a fháil, amhail seirbhísí comhoibrithe ar líne, cúnamh riaracháin, agus saoráidí bonneagair agus trealaimh chun buntaca a thabhairt chun go bhféadfar gníomhaíochtaí a chur i gcrích agus chun go n-éireoidh leis na gníomhaíochtaí sin.

· Beidh gníomhaíochtaí atá ceaptha acmhainn riarachán poiblí a fhorbairt ina gcuidiú ag údaráis chánach a bhfuil deacrachtaí ar leith acu, e.g. easpa eolais, easpa saineolais, easnamh eagraíochtúil nó easnamh de chineál ar bith eile is féidir a shárú le gníomhaíochtaí tacaíochta saincheaptha arna soláthar ag Ballstáit eile nó ag oifigigh de chuid an Choimisiúin.

· Maidir leis na córais Eorpacha faisnéise, sainítear 'comhpháirteanna de chuid an Aontais' sa chlár nua mar shócmhainní teicneolaíochta faisnéise agus mar sheirbhísí a bhaineann leis na Ballstáit go léir nó le roinnt acu agus ar leis an gCoimisiún iad. Tá tuairisc ar na comhpháirteanna sin de chuid an Aontais i bpointe 2 den Iarscríbhinn den ghníomh dlí atá beartaithe. Is éard is 'comhpháirteanna náisiúnta' ann na comhpháirteanna go léir nach 'comhpháirteanna de chuid an Aontais' iad. Is iad na Ballstáit a dhéanann iad a fhorbairt, a shuiteáil agus a oibriú, agus, dá bhrí sin, tá siad faoi réir mhaoiniú agus fhreagracht na mBallstát.

Ba cheart an sainmhíniú nua atá tugtha ar chomhpháirteanna de chuid an Aontais a thuiscint i bhfianaise cleachtais nua atá tagtha chun cinn i bhforbairt córas teicneolaíochta faisnéise. I láthair na huaire tá gach Ballstát freagrach as cur chun feidhme a gcóras náisiúnta de réir sonraíochtaí coiteanna, rud a bhfuil mar thoradh air go bhfuil 27 cineál ar leith forbartha ann do gach córas, 27 comhéadan do thrádálaithe, 27 sceideal forbartha, 27 cineál ar leith deacrachtaí oibríochtúla nó tionscadail, etc. Measann an Coimisiún, as los na géarchéime eacnamaíche agus airgeadais go háirithe, gur cheart tabhairt faoi fhorbairt córas faisnéise teicneolaíochta ar bhealach níos éifeachtúla.

Is éard is aidhm don fhorbairt sin feabhas a chur ar chomhsheasmhacht sonraí agus cur i bhfeidhm rialacha trí theicneolaíocht faisnéise (eolas, sonraí, comhpháirteanna ríomhaireachta) a fhorbairt i gcomhpháirt níos minice. Fágfaidh sé sin go gcuirfí feabhas ar mhodhanna oibre, de bharr samhaltú próiseas gnó agus sonraíochtaí cáilíochtaí níos fearr, cuir i gcás, ach ina cheann sin tiocfaidh níos mó caighdeánaithe as, e.g. comhchuibhiú na gcomhéadan a úsáideann trádálaithe. Cuirfidh an cur chuige nua maidir le comhpháirteanna de chuid an Aontais srian ar an mbaol go mbeidh pleananna forbartha agus úsáide ann nach bhfuil ag teacht le chéile. Cruthaíonn an cur chuige nua modhanna breise freisin chun cur i gcrích an tionscadail a stiúradh, is é sin le rá go bhfuil pleananna coiteanna ann atá ceaptha féachaint chuige nach bhféadfaidh an ball is moille sa slabhra forbartha moill a chur ar theacht i bhfeidhm an tionscadail ina iomláine.

Féadfar an córas malartaithe faisnéise a úsáid freisin chun tacú le malartú faisnéise idir tíortha nach bhfuil san AE agus na Ballstáit faoi chuimsiú comhaontuithe cánach déthaobhacha.

5.1.3. Caibidil IV: Cur chun feidhme

Chun coinníollacha aonfhoirmeacha a áirithiú do chur chun feidhme an Rialacháin seo, ba cheart cumhachtaí cur chun feidhme a thabhairt don Choimisiún. As a los sin, glacfar clár oibre bliantúil i gcomhréir leis an nós imeachta scrúdúcháin dá dtagraítear in Airteagal 5 de Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[9].

5.2. Simpliú

5.2.1. Cén chaoi ar chuir an togra le simpliú?

(g) Comhleanúnachas leis an Rialachán Airgeadais

Tá an clár atá beartaithe ag teacht go hiomlán leis an Rialachán Airgeadais agus lena fhorálacha cur chun feidhme. Deontais agus soláthar na príomhionstraimí airgeadais a úsáidtear chun an clár a chur chun feidhme. Tá ionchorpraithe sa chlár na bearta simpliúcháin a mholtar sa togra ón gCoimisiún maidir le hathbhreithniú ar an rialachán airgeadais, go háirithe dul i muinín cnapshuimeanna, rátaí comhréidh agus costais aonaid. I ngeall ar a thábhachtaí atá próiseáil costas cothaithe agus taistil a íoctar faoin gclár, tabharfar isteach leis an gclár bearta simpliúcháin a chuireann an Rialachán nua Airgeadais ar fáil sa réimse seo.

(h) Comhleanúnachas idir an clár Custam 2013 agus an clár Fiscalis 2013.

Rinneadh bainistiú na gclár custaim agus Fiscalis a bhí ann roimhe seo a chur i lán‑chomhthreo le chéile trí bhíthin rialacha soláthair agus samhlacha deontas comhionanna a úsáid, mar aon le treoracha bainistíochta coiteanna agus córais ríomhaireachta choiteanna. Tá nósanna imeachta simplí ina gcuid den tsamhail bhainistíochta maidir le gníomhaíochtaí an chláir a eagrú. Tá de chúnamh ag foireann clárbhainistíochta an Choimisiúin foirne clárbhainistíochta na riarachán éagsúil custaim agus cánach, agus bíonn sí ag gníomhú mar áisitheoir agus mar chéad phointe teagmhála acu d'oifigigh chustaim agus chánach, faoi seach, sna Ballstáit. De bharr na samhla bainistíochta is féidir tús a chur le gníomhaíochtaí laistigh d'achar gearr, cúpla seachtain ar a mhéad, agus dul i ngleic go tapa le riachtanais nua a thagann chun cinn, agus san am céanna gan an comhleanúnachas atá idir na gníomhaíochtaí éagsúla a chur ar ceal. Chuir na Ballstáit in iúl sa mheastóireacht lár téarma go bhfuil siad sásta le samhail bhainistíochta an chláir[10].

I ngeall ar an dá chlár a bheith i neas‑chomhthreo le chéile agus i ngeall ar chuspóir an tsimplithe mar atá sa togra do chreat airgeadais ilbhliantúil don tréimhse 2014 – 2020[11], mhol an Coimisiún ar dtús clár FISCUS aonair le teacht i gcomharba na gclár Custam 2013 agus Fiscalis 2013[12]. Toisc go raibh na Ballstáit d’aon tuairim gur cheart an clár aonair sin a moladh a roinnt, mhol an Coimisiún togra leasaithe, cé go raibh sé féin i gcoinne na roinnte sin, le dhá théacs reachtacha do na cláir Custam 2020 agus Fiscalis 2020 faoi seach. In ainneoin thabhairt isteach an dá théacs reachtacha sin ar leith, beidh sé ina thosaíocht ag an gCoimisiún comhréireacht idir an dá chlár a chinntiú i gcónaí agus, nuair is iomchuí, tabharfar aghaidh ar an gceist sin arís agus na cláir Custam 2020 agus Fiscalis 2020 á gcur chun feidhme.

(i) Ar cuireadh seachtrú san áireamh sa chlár?

Breithníodh an fhéidearthacht an clár todhchaí a chur chun feidhme trí ghníomhaireacht fheidhmiúcháin. D'fhéadfaí cumhacht a thabhairt do ghníomhaireacht tascanna a chur i gcrích amhail roghnú na ngníomhaíochtaí faoi chuimsiú an chláir, an réamhobair riaracháin do na gníomhaíochtaí agus an obair leantach ina ndiaidh a dhéanamh, faireachán a dhéanamh ar na gníomhaíochtaí, ar dheontais, agus ar sholáthar córas teicneolaíochta faisnéise . Ach is amhlaidh gur sraith eile sa struchtúr rialachais a bheadh i ngníomhaireacht feidhmiúcháin dá leithéid a mhéadódh an costas atá ar chomhordú agus ar sheiceálacha agus a chuirfeadh le castacht agus le fad an phróisis chinnteoireachta i ngeall ar na nósanna imeachta nua riaracháin a thiocfadh as. Ina theannta sin, d'imreodh sé drochthionchar ar leibhéal saineolais an Choimisiúin agus mhéadódh sé an baol go mbeadh deighilt idir inneachar an chláir agus gnéithe riaracháin an chláir. Ní thiocfadh na sochair ghnó a bhfuiltear ag súil leo as an Rogha seo agus, dá bhrí sin, cuireadh as an áireamh í.

Rogha mhalartach ab ea na gníomhaíochtaí uile teicneolaíochta faisnéise ábhartha a aistriú chuig na riaracháin náisiúnta, amach ó líonra CCN/CSI agus a sheirbhísí gaolmhara. Bheadh baol mór sa chás sin go dtiocfadh chun cinn, de réir a chéile, gá le struchtúir rialachais níos lárnaí a chur ar bun. Bheadh an tionchar a bheadh aige sin cosúil leis an tionchar a bheadh ag cur ar ceal na gclár, i.e. chuirfí éifeachtúlacht agus éifeachtacht riarachán cánach i mbaol agus laghdófaí ar an gcumas calaois a bhrath agus a chosc. Cuireadh an rogha sin as an áireamh freisin i ngeall ar an drochthionchar a bheadh aici ar thorthaí agus ar fheidhmíocht.

(j) An mbaintear úsáid sa chlár as uirlisí coiteanna teicneolaíochta faisnéise chun an t-ualach riaracháin ar thairbhithe agus ar chonraitheoirí a laghdú?

Tá uirlisí in úsáid cheana sna cláir Custam 2013 agus Fiscalis 2013 a éascaíonn bainistiú ghníomhaíochtaí na gclár agus caiteachas gaolmhar trí Uirlis Tuairiscithe Gníomhaíochta (ART2). Leanfar leo sin a úsáid.

5.2.2. Feidhmíocht an togra a thomhas

Déanfar feidhmíocht an chláir a thomhas trí úsáid a bhaint as sraith chomhtháite táscairí feidhmíochta, iarmharta, toraidh agus táirgeachta atá nasctha le cuspóirí agus tosaíochta ginearálta agus sonracha an chláir agus ag cur leis an nasc le Plean Bainistíochta an Choimisiúin. Tá an liosta mionsonraithe de tháscairí iarmharta, toraidh agus táirgeachta ar fáil sa Mheasúnú Tionchair. Tá spriocanna sainaitheanta ag an gCoimisiún i gcás roinnt torthaí de chuid an chláir agus sainaithneofar roinnt eile acu le gníomhaíochtaí a dhéanfar faoi chuimsiú an chláir Fiscalis 2013. Déanfaidh an Coimisiún spriocanna gach toraidh a shainaithint roimh thús an chláir Fiscalis 2020 agus chuirfear iad faoi bhráid choiste an chláir.

5.2.3. An bhfuil an clár atá beartaithe ag teacht le beartas ginearálta an Choimisiúin?

Rannchuideoidh an clár le cuspóirí na straitéise Eoraip 2020 tríd an margadh aonair a neartú, trí tháirgiúlacht na hearnála poiblí a fheabhsú, trí dhul chun chinn teicniúil agus nuálaíocht a choinneáil ag gabháil i riaracháin agus trí fhostaíocht a chur chun cinn. Tacóidh sé le tionscadail shuaitheanta a bhaineann leis na nithe seo a leanas: an clár oibre digiteach don Eoraip[13], an tAontas Nuálaíochta[14], an clár oibre do scileanna nua agus do phoist[15], agus an beartas tionsclaíoch do ré an domhandaithe[16]. Tacóidh an clár leis an nGníomh um an Margadh Aonair freisin[17]. Maidir le leasanna airgeadais an Aontais agus na mBallstát a chosaint, tacóidh an clár le hiarrachtaí comhpháirteacha an chalaois chánach a chomhrac.

2011/0341/b (COD)

Togra leasaithe le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena mbunaítear clár gníomhaíochta um chánachas san Aontas Eorpach don tréimhse 2014–2020 (Fiscalis 2020) agus lena n-aisghairtear Cinneadh Uimh. 1482/2007/CE

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagail 114, 197 agus 212 de,

Ag féachaint don togra ón gCoimisiún Eorpach,

Tar éis an dréachtghníomh reachtach a chur chuig na Parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[18],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Tá éascaíocht mhór déanta ag an gclár gníomhaíochta ilbhliantúil um chánachas a bhí i bhfeidhm roimh 2014 ar chomhar idir údaráis chánach laistigh den Aontas agus tá feabhas mór curtha aige ar an gcomhar sin. Tá breisluach an chláir seo aitheanta ag riaracháin chánach na dtíortha rannpháirteacha[19]. Ní féidir dul i ngleic leis na dúshláin atá aitheanta don deich mbliana amach anseo mura bhfuil na Ballstáit ag breathnú níos faide ná teorainneacha a gcríche riaracháin féin agus mura dtéann siad i ndlúthchomhar leis an 26 Ballstát eile. Leis an gclár Fiscalis 2020, arna chur chun feidhme ag an gCoimisiún, cuirtear creat Aontais ar fáil do na Ballstáit chun na gníomhaíochtaí comhair sin a fhorbairt, rud atá níos costéifeachtúla ná gach Ballstát a bheith ag bunú a chreata comhair aonair ar bhonn déthaobhach nó iltaobhach. Is iomchuí a áirithiú, dá bhrí sin, go leanfar den clár seo trí chlár nua a bhunú sa réimse céanna.

(2) Maidir le gníomhaíochtaí an chláir, mar atá na Córais Eorpacha Faisnéise, na gníomhaíochtaí comhpháirteacha le haghaidh oifigeach cánach agus na tionscnaimh oiliúna coitinne, meastar go mbeidh siad ina gcuidiú leis an straitéis Eoraip 2020 maidir le fás cliste inbhuanaithe uilechuimsitheach[20] a chur i gcrích. Ó tharla go mbeidh an clár ina chreat ag gníomhaíochtaí atá ceaptha údaráis chánach a dhéanamh níos éifeachtúla, iomaíochas gnólachtaí a neartú, fostaíocht a chur chun cinn agus cuidiú le leasanna airgeadais agus eacnamaíocha an Aontais a chosaint, gníomhóidh sé chun feidhmiú na gcóras cánachais sa mhargaidh inmheánach a neartú.

(3) Ba cheart raon feidhme an chláir Fiscalis 2020 a chur i gcomhréir leis na riachtanais reatha atá ann ionas go bhféadfar gníomhaíochtaí tacaíochta a dhéanamh i leith na gcánacha go léir arna gcomhchuibhiú ar leibhéal an Aontais agus i leith reachtaíocht an Aontais maidir le cánachas. Ba cheart go gcumhdódh an clár seo, dá bhrí sin, ní amháin cánacha arna gcomhchuibhiú ar leibhéal an Aontais, ach cánacha eile freisin a thagann faoi raon feidhme reachtaíocht chánach an Aontais de réir bhrí Threoir 2010/24/AE ón gComhairle an 16 Márta 2010 maidir le cúnamh frithpháirteach chun éilimh a bhaineann le cánacha, dleachtanna agus bearta eile a aisghabháil[21].

(4) D'fhonn próiseas aontachais agus comhlachais a éascú do thríú tíortha, ba cheart don chlár a bheith oscailte do thíortha aontacha agus tíortha is iarrthóirí, mar aon le tíortha is iarrthóirí ionchasacha agus tíortha comhpháirtíochta de Bheartas Comharsanachta na hEorpa[22] ar chuntar go gcomhlíonann siad coinníollacha áirithe. Ós rud é go bhfuil codanna éagsúla an gheilleagair dhomhanda á gcomhshnaidhmeadh diaidh ar ndiaidh, leanann an clár d'fhoráil a dhéanamh maidir le saineolaithe seachtracha a bheith páirteach i gcás gníomhaíochtaí áirithe freisin, saineolaithe amhail ionadaithe d'údaráis rialtasacha, oibreoirí eacnamaíocha agus a n-eagraíochtaí nó ionadaithe eagraíochtaí idirnáisiúnta.

(5) Cuirtear san áireamh i gcuspóirí an chláir na fadhbanna agus na dúshláin atá sainaitheanta don chánachas sna deich mbliana amach romhainn. Ba cheart go leanfadh an clár de ról a bheith aige i réimsí sár-thábhachtacha amhail cur chun feidhme comhleanúnach dhlí an Aontais, comhar riaracháin, cosaint leasanna airgeadais agus eacnamaíocha an Aontais, agus feabhas a chur ar acmhainní riaracháin na n‑údarás cánach. I ngeall ar na cineálacha fadhbanna a bhaineann leis na dúshláin atá amach romhainn, ba cheart béim bhreise a chur ar chalaois chánach a chomhrac, ar an ualach riaracháin a laghdú agus ar chomhar le tríú tíortha agus le tríú páirtithe a fheabhsú.

(6) Tá sé léirithe go bhfuil na huirlisí cláir a bhí i bhfeidhm roimh 2014 leordhóthanach agus, dá bhrí sin, coinníodh iad. I bhfianaise an ghá atá le comhar oibríochtúil níos struchtúrtha, cuireadh uirlisí breise leis an gclár, eadhon, foirne saineolaithe atá comhdhéanta de shaineolaithe de chuid an Aontais agus saineolaithe náisiúnta chun tascanna i réimsí ar leith a chur i gcrích i gcomhar lena chéile, agus gníomhaíochtaí chun acmhainn riaracháin phoiblí a fhorbairt lenar cheart cúnamh speisialaithe a chur ar fáil do na tíortha rannpháirteacha sin a bhfuil méadú ar a n-acmhainní riaracháin de dhíth orthu.

(7) Tá ról sár-riachtanach ag na córais Eorpacha faisnéise ó thaobh córais chánachais san Aontas a neartú agus ba cheart, dá bhrí sin, leanúint de bheith á maoiniú faoin gclár. Ina theannta sin, ba cheart go bhféadfaí córais faisnéise nua a bhaineann le cúrsaí cánach agus a bhunaítear faoi reachtaíocht an Aontais a chur leis an gclár. Ba cheart córais Eorpacha faisnéise, nuair is iomchuí, a bheith bunaithe ar shamhlacha forbraíochta comhroinnte agus ar struchtúir teicneolaíochta faisnéise.

(8) I bhfianaise domhandú a bheith ag dul i méid, ba cheart an ghné idirnáisiúnta sin a bheith le calaois a chomhrac ar bhealach éifeachtúil. Tá sé úsáideach, dá bhrí sin, a chur ar chumas an Aontais comhaontuithe a thabhairt i gcrích le tríú tíortha forbartha maidir le comhar teicniúil, ionas go mbeidh na tíortha sin in ann comhpháirteanna Aontais na gcóras Eorpach faisnéise a úsáid chun malartú slán faisnéise a áirithiú idir na tíortha sin agus na Ballstáit faoi chuimsiú comhaontuithe cánach déthaobhacha.

(9) Ba cheart, leis, inniúlachtaí an duine a fhorbairt trí oiliúint choiteann a chur ar fáil faoin gclár. Ní mór d'oifigigh chánach a gcuid eolais agus scileanna a mhéadú agus a choinneáil cothrom le dáta chun riachtanais an Aontais a chomhlíonadh. Ba cheart go gcuirfeadh an clár le scileanna daoine trí thacaíocht a thabhairt chun oiliúint níos fearr a chur ar oifigigh chánach agus ar oibreoirí eacnamaíocha. Chun na críche sin, ba cheart clár tacaíochta ilghnéitheach do chúrsaí oiliúna san Aontas a fhorbairt as an gcur chuige um oiliúint choiteann atá san Aontas faoi láthair, atá bunaithe den chuid is mó ar ríomhfhoghlaim lárnach a fhorbairt.

(10) Ba cheart don chlár tréimhse seacht mbliana a chumhdach chun go mbeidh a fhad ag teacht le fad an chreata airgeadais ilbhliantúil atá leagtha síos i Rialachán (AE) Uimh. xxx ón gComhairle an xxx lena leagtar síos an creat airgeadais ilbhliantúil don tréimhse 2014‑2020[23].

(11) Ó thús deireadh an chláir, ba cheart clúdach airgeadais a leagan síos a bheidh ina phríomhthagairt, de réir bhrí phointe [17] den Chomhaontú Idirinstitiúideach an XX/YY/201Z idir Parlaimint na hEorpa, an Chomhairle agus an Coimisiún maidir le comhar i gcúrsaí buiséid agus maidir le bainistíocht fhónta airgeadais, ag an údarás buiséadach le linn an nós imeachta bhuiséadaigh bhliantúil.

(12) I gcomhréir le gealltanas an Choimisiúin a leagadh amach ina Theachtaireacht maidir le hAthbhreithniú Buiséid 2010[24] cláir mhaoiniúcháin a dhéanamh níos comhleanúnaí agus níos simplí, ba cheart acmhainní a roinnt le hionstraimí eile maoiniúcháin de chuid an Aontais más ionann na spriocanna atá á saothrú ag gníomhaíochtaí an chláir atá beartaithe agus spriocanna ionstraimí maoiniúcháin áirithe eile, gan maoiniú dúbailte a chur san áireamh, áfach.

(13) Glacfar na bearta is gá chun gnéithe airgeadais an Rialacháin seo a chur chun feidhme i gcomhréir le Rialachán (CE, Euratom) Uimh. xxx/20xx ón gComhairle an xxx maidir leis an Rialachán Airgeadais is infheidhme maidir le buiséad ginearálta na gComhphobal Eorpach, agus i gcomhréir le Rialachán (CE, Euratom) Uimh. xxx/20xx ón gCoimisiún an xxx lena leagtar síos rialacha mionsonraithe maidir le cur chun feidhme Rialachán (CE, Euratom) Uimh. xxx/20xx ón gComhairle an xxx (tá na tagairtí don Rialachán Airgeadais nua agus don ghníomh cur chun feidhme le cur isteach).

(14) Ba cheart leasanna airgeadais an Aontais a chosaint trí bhearta comhréireacha ar feadh an timthrialla caiteachais, lena n-áirítear neamhrialtachtaí a chosc, a bhrath agus a imscrúdú, cistí a cailleadh, a íocadh go mícheart nó a úsáideadh go mícheart a aisghabháil agus, nuair is iomchuí, pionóis a chur i bhfeidhm.

(15) Chun a áirithiú go mbeidh coinníollacha aonfhoirmeacha ann chun an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún i ndáil le cláir oibre bhliantúla a bhunú. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann le sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[25].

(16) Ní féidir leis na Ballstáit cuspóirí na gníomhaíochta atá beartaithe, eadhon clár ilbhliantúil a bhunú chun feabhas a chur ar oibriú na gcóras cánach sa mhargadh inmheánach, a bhaint amach go leordhóthanach. Ós rud é nach féidir leo an comhar agus an comhordú is gá a dhéanamh chun na cuspóirí sin a bhaint amach, féadfaidh an tAontas bearta a ghlacadh i gcomhréir le prionsabal na coimhdeachta mar atá leagtha amach in Airteagal 5 den Chonradh ar an Aontas Eorpach agus clár ilbhliantúil a bhunú. I gcomhréir le prionsabal na comhréireachta, atá leagtha amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach.

(17) Ba cheart a bheith de chúnamh ag an gCoimisiún Coiste an chláir Fiscalis 2020 chun an clár a chur chun feidhme.

(18) Le Treoir 95/46 ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, rialaítear próiseáil na sonraí pearsanta a dhéanfar sna Ballstáit i gcomhthéacs an Rialacháin seo agus faoi mhaoirseacht údaráis inniúla na mBallstát, go háirithe na húdaráis phoiblí neamhspleácha arna n-ainmniú ag na Ballstáit. Le Rialachán (AE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le daoine aonair a chosaint i ndáil leis an bpróiseáil sonraí pearsanta a dhéanann institiúidí agus comhlachtaí an AE agus maidir le saorghluaiseacht sonraí den sórt sin, rialaítear an phróiseáil sonraí pearsanta a dhéanann an Coimisiún faoi chuimsiú an Rialacháin seo agus faoi mhaoirseacht an Mhaoirseora Eorpaigh ar Chosaint Sonraí. Ba cheart go mbeadh aon mhalartú nó tarchur faisnéise ag údaráis inniúla a dhéanann na húdaráis inniúla de réir na rialacha maidir le haistriú sonraí pearsanta mar atá leagtha síos i dTreoir 95/46/CE agus ba cheart aon mhalartú nó tarchur faisnéise a dhéanann an Coimisiún a bheith de réir na rialacha ar aistriú sonraí pearsanta mar atá leagtha síos i Rialachán (CE) Uimh. 45/2001.

(19) Ba cheart an Rialachán seo a chur in ionad Chinneadh Uimh. 1482/2007/CE ó Pharlaimint na hEorpa agus ón gComhairle an 11 Nollaig 2007 lena mbunaítear clár Comhphobail chun feabhas a chur ar oibriú córas cánachais sa mhargadh inmheánach (Fiscalis 2013) agus lena n-aisghairtear Cinneadh Uimh. 225/2002/CE[26]. Ba cheart an Cinneadh sin a aisghairm dá bhrí sin,

TAR ÉIS AN RIALACHÁN SEO A GHLACADH:

Caibidil I Forálacha ginearálta

Airteagal 1 Ábhar

1. Bunaítear clár ilbhliantúil 'Fiscalis 2020' ('an clár') leis seo chun feabhas a chur ar oibriú na gcóras cánachais sa mhargadh inmheánach.

2. Cumhdóidh an clár an tréimhse idir an 1 Eanáir 2014 agus an 31 Nollaig 2020.

Airteagal 2 Sainmhínithe

Chun críche an Rialacháin seo, beidh feidhm ag na sainmhínithe seo a leanas:

(1) ciallaíonn 'údaráis chánach' na húdaráis atá freagrach as rialacha maidir le cánachas a chur i bhfeidhm;

(2) ciallaíonn 'saineolaithe seachtracha':

(a) ionadaithe de chuid údarás rialtasach, lena n-áirítear údaráis rialtasacha tíortha nach bhfuil rannpháirteach sa chlár de réir Airteagal 3(2)1 agus 3(2)2,

(b) oibreoirí eacnamaíocha agus eagraíochtaí na n-oibreoirí sin;

(c) ionadaithe de chuid eagraíochtaí idirnáisiúnta agus eagraíochtaí ábhartha eile;

(3) ciallaíonn 'cánachas' na cánacha seo a leanas:

(a) cáin bhreisluacha dá bhforáiltear i dTreoir 2006/112/CE[27];

(b) dleachtanna máil ar alcól dá bhforáiltear i dTreoir 92/83/CEE[28];

(c) dleachtanna máil ar tháirgí tobac dá bhforáiltear i dTreoir 2011/64/AE[29];

(d) cánacha ar tháirgí fuinnimh agus ar leictreachas dá bhforáiltear i dTreoir 2003/96/CE[30];

(e) cánacha eile a thagann faoi raon feidhme Airteagal 2(1)(a) de Threoir 2010/24/AE[31].

Airteagal 3 Rannpháirtíocht sa chlár

1. Is na Ballstáit agus na tíortha dá dtagraítear i mír 2 na tíortha rannpháirteacha, ar choinníoll go gcomhlíontar na coinníollacha atá leagtha amach i mír 2.

2. Féadfaidh aon cheann de na tíortha seo a leanas a bheith rannpháirteach sa chlár:

(1) tíortha aontacha, tíortha is iarrthóirí agus tíortha is iarrthóirí ionchasacha atá ag tairbhiú de straitéis réamhaontachais, i gcomhréir leis na prionsabail ghinearálta agus leis na téarmaí agus coinníollacha ginearálta maidir le rannpháirtíocht na dtíortha sin i gcláir de chuid an Aontais arna mbunú sna creat-chomhaontuithe lena mbaineann, sna cinntí lena mbaineann ó Chomhairlí Comhlachais nó i gcomhaontuithe eile comhchosúla.

(2) tíortha comhpháirtíochta de Bheartas Comharsanachta na hEorpa, ar choinníoll go bhfuil leibhéal ard go leor comhfhogasaithe bainte amach ag na tíortha sin i dtaca le reachtaíocht agus modhanna riaracháin ábhartha an Aontais. Beidh na tíortha comhpháirtíochta lena mbaineann rannpháirteach sa chlár i gcomhréir leis na forálacha a chinnfear leis na tíortha sin tar éis creat-chomhaontuithe a bhunú maidir lena rannpháirtíocht i gcláir de chuid an Aontais.

Airteagal 4 Rannpháirtíocht i ngníomhaíochtaí an chláir

Féadfar cuireadh a thabhairt do shaineolaithe seachtracha a bheith rannpháirteach i ngníomhaíochtaí áirithe a reáchtálfar faoin gclár aon uair atá sé sin úsáideach chun na cuspóirí dá dtagraítear in Airteagal 5 a bhaint amach. Is ar bhonn scileanna, taithí agus eolais atá ábhartha do na gníomhaíochtaí i gceist a roghnóidh an Coimisiún na saineolaithe sin.

Airteagal 5 Cuspóir ginearálta agus cuspóir sonrach

1. Is é cuspóir ginearálta an chláir an margadh inmheánach a neartú trí bhíthin córas cánachais atá éifeachtach agus éifeachtúil.

2. Is é cuspóir sonrach an chláir oibriú na gcóras cánachais a fheabhsú, go háirithe trí chomhar idir na tíortha rannpháirteacha, a n-údaráis chánach, a n-oifigigh agus saineolaithe seachtracha.

3. Déanfar baint amach an chuspóra sin a thomhas ar bhonn na dtáscairí seo a leanas:

(1) an fháil ar an líonra cumarsáide coiteann le haghaidh na gcóras Eorpach faisnéise;

(2) an t-aiseolas a fhaighfear ó rannpháirtithe i ngníomhaíochtaí an chláir agus ó úsáideoirí an chláir.

Airteagal 6 Tosaíochtaí

Is iad seo a leanas tosaíochtaí an chláir:

(a) tacú le dlí cánach an Aontais a ullmhú, a chur i bhfeidhm go comhleanúnach agus a chur chun feidhme go héifeachtach

(b) comhrac a dhéanamh i gcoinne calaoise cánach, seachanta cánach agus imghabhála cánach, go háirithe trí chomhar riaracháin éifeachtach agus éifeachtúil a fheabhsú agus trí fhaisnéis a mhalartú

(c) cuidiú chun an t-ualach riaracháin atá ar riaracháin chánach agus na costais chomhlíonta atá ar cháiníocóirí a laghdú

(d) a bheith ag obair i dtreo riaracháin chánach atá éifeachtach, go háirithe maidir le comhlíonadh ceanglas cánach, agus acmhainn riaracháin na riarachán cánach.

(e) cur i bhfeidhm agus cur chun feidhme comhleanúnach bheartas cánach an Aontais a fheabhsú.

(f) comhar le heagraíochtaí idirnáisiúnta, údaráis rialtasacha eile, tríú tíortha, oibreoirí eacnamaíocha agus a n-eagraíochtaí a fheabhsú d'fhonn calaois chánach, imghabháil chánach agus seachaint chánach a chomhrac go háirithe trí chomhar riaracháin agus malartú faisnéise a dhéanamh níos éifeachtaí agus níos éifeachtúla, rud a chuidíonn le comhlíonadh ceanglas cánach agus le riarachán cánach a fheabhsú.

Chapter II Gníomhaíochtaí incháilithe

Airteagal 7 Gníomhaíochtaí incháilithe

Soláthróidh an clár, faoi na coinníollacha atá leagtha amach sa chlár oibre bliantúil dá dtagraítear in Airteagal 14, tacaíocht airgeadais do na cineálacha seo a leanas gníomhaíochta:

(a) Gníomhaíochtaí comhpháirteacha:

(1) seimineáir agus ceardlanna;

(2) grúpaí tionscadal, comhdhéanta go ginearálta de líon teoranta tíortha, a bheidh ag oibriú ar feadh tréimhse teoranta ama chun cuspóir réamhshainithe, a bhfuil toradh mionsainithe ag gabháil leis, a shaothrú;

(3) rialuithe iltaobhacha, iniúchtaí comhpháirteacha agus gníomhaíochtaí eile dá bhforáiltear i reachtaíocht an Aontais maidir le comhar riaracháin arna eagrú ag dhá thír rannpháirteacha nó níos mó, lena n-áirítear Ballstát amháin ar a laghad, chun rialú comhordaithe a dhéanamh ar dhliteanas cánach duine incháinithe amháin nó níos mó lena mbaineann;

(4) turais oibre arna reáchtáil ag na tíortha rannpháirteacha nó ag tríú tír chun cur ar a gcumas d'oifigigh a gcuid saineolais nó tuisceana ar chúrsaí cánach a leathnú, nó chun an saineolas nó an tuiscint sin a shealbhú; i gcás turas oibre arna reáchtáil laistigh de thríú tíortha, ní bheidh incháilithe faoin gclár ach costais taistil agus chothaithe (lóistín agus liúntas laethúil);

(5) foirne saineolaithe, ar saghsanna comhair struchtúrtha iad, de chineál buan nó neamhbhuan, a chomhthiomsaíonn a gcuid saineolais chun tascanna i réimsí sonracha nó gníomhaíochtaí oibríochtúla a dhéanamh agus a bhfuil, b'fhéidir, seirbhísí tacaíochta comhoibrithe ar líne, cúnamh riaracháin agus saoráidí bonneagair agus trealaimh acu;

(6) forbairt ar acmhainní riarachán poiblí agus gníomhaíochtaí chun tacú leis sin;

(7) staidéir;

(8) tionscadail chumarsáide;

(9) aon ghníomhaíocht eile a thacaíonn leis na cuspóirí ginearálta agus sonracha atá leagtha amach in Airteagal 5.

(b) Acmhainní teicneolaíochta faisnéise a fhorbairt: forbairt, cothabháil, oibriú agus rialú cáilíochta a dhéanamh ar chomhpháirteanna an Aontais de na córais Eorpach faisnéise atá leagtha amach i bpointe 1 den Iarscríbhinn agus ar chórais Eorpacha faisnéise nua arna mbunú faoi reachtaíocht an Aontais

(c) Scileanna daoine a fhorbairt: gníomhaíochtaí oiliúna coitinne a dhéanamh chun na scileanna gairmiúla riachtanacha agus an t-eolas riachtanach ar chúrsaí cánachais a neartú.

Airteagal 8 Forálacha sonracha cur chun feidhme maidir le gníomhaíochtaí comhpháirteacha

1. Áiritheoidh na tíortha rannpháirteacha gur oifigigh a bhfuil an phróifíl agus na cáilíochtaí oiriúnacha acu a ainmneofar le bheith rannpháirteach sna gníomhaíochtaí comhpháirteacha.

2. Déanfaidh na tíortha rannpháirteacha na bearta is gá chun na gníomhaíochtaí comhpháirteacha a chur chun feidhme, go háirithe trí fheasacht a ardú maidir leis na gníomhaíochtaí sin agus trí fhéachaint chuige go mbainfear an úsáid is fearr is féidir as torthaí na ngníomhaíochtaí.

Airteagal 9 Forálacha sonracha cur chun feidhme maidir leis na córais Eorpacha faisnéise

1. Áiritheoidh an Coimisiún agus na tíortha rannpháirteacha go ndéanfar na córais Eorpacha faisnéise dá dtagraítear i bpointe 1 den Iarscríbhinn a fhorbairt, a oibriú agus a chothabháil mar is iomchuí.

2. I gcomhar leis na tíortha rannpháirteacha, comhordóidh an Coimisiún na gnéithe sin a bhaineann le bunú agus le feidhmiú na gcomhpháirteanna de chuid an Aontais, agus na gcomhpháirteanna nach comhpháirteanna de chuid an Aontais iad, de na córais agus den bhonneagar dá dtagraítear i bpointe 1 agus i bpointe 2 den Iarscríbhinn, a bhfuil gá leo d'fhonn a áirithiú go bhfuil siad ag oibriú, go bhfuil siad idirnasctha agus go mbítear ag cur feabhais orthu i dtólamh.

3. Beidh úsáid chomhpháirteanna an Aontais de na córais Eorpacha faisnéise dá dtagraítear i bpointe 1 den Iarscríbhinn ag tíortha neamh-rannpháirteacha faoi réir comhaontuithe maidir le comhar teicniúil leis na tíortha sin a bheidh le cur i gcrích i gcomhréir le hAirteagal 218 den Chonradh ar Fheidhmiú an Aontais Eorpaigh.

Airteagal 10 Forálacha sonracha cur chun feidhme maidir le hoiliúint choiteann

1. Nuair is iomchuí, déanfaidh na tíortha rannpháirteacha ábhar oiliúna a forbraíodh i gcomhpháirt a ionchorprú ina gcuid clár oiliúna náisiúnta, lena n-áirítear modúil ríomhfhoghlama, cláir oiliúna agus caighdeáin oiliúna ar comhaontaíodh orthu.

2. Áiritheoidh na tíortha rannpháirteacha go gcuirfear ar a gcuid oifigeach an oiliúint tosaigh agus an oiliúint leanúnach is gá chun scileanna coiteanna gairmiúla agus eolas a shealbhú i gcomhréir leis na cláir oiliúna.

3. Cuirfidh na tíortha rannpháirteacha an oiliúint teanga is gá ar a gcuid oifigeach chun go bhféadfaidh siad leibhéal cumais a bhaint amach atá leordhóthanach le bheith rannpháirteach sa chlár.

Caibidil III

Creat Airgeadais

Airteagal 11 Creat airgeadais

1. Is é EUR 234 370 000 (i bpraghsanna reatha) an clúdach airgeadais chun an clár a chur chun feidhme.

2. Sa leithdháileadh airgeadais don chlár féadtar a chumhdach freisin speansais a bhaineann le gníomhaíochtaí ullmhúcháin, faireacháin, rialaithe, iniúchta agus meastóireachta atá de dhíth chun an clár a bhainistiú agus chun a chuspóirí a bhaint amach; go háirithe, staidéir, cruinnithe saineolaithe, gníomhaíochtaí faisnéise agus cumarsáide, lena n-áirítear cumarsáid a dhéanamh ar leibhéal na n‑institiúidí faoi thosaíochtaí polaitiúla an Aontais Eorpaigh a mhéid is a bhaineann siad le cuspóirí an Rialacháin seo, speansais a bhaineann le líonraí TF a dhíríonn ar fhaisnéis a phróiseáil agus a mhalartú, mar aon leis na speansais do gach cineál cúnaimh theicniúil agus riaracháin eile arna dtabhú ag an gCoimisiún i mbainistiú an chláir.

Airteagal 12 Cineálacha idirghabhála

1. Is é an Coimisiún a chuirfidh an clár chun feidhme i gcomhréir leis an Rialachán Airgeadais.

2. Beidh tacaíocht airgeadais an Aontais do na gníomhaíochtaí dá bhforáiltear in Airteagal 7 sna foirmeacha seo a leanas:

(1) deontais;

(2) conarthaí soláthair phoiblí;

(3) aisíocaíocht costas arna dtabhú ag na saineolaithe seachtracha dá dtagraítear in Airteagal 4.

3. Is é a beidh sa ráta cómhaoinithe le haghaidh deontas suas le 100 % de na costais incháilithe i gcás inar costais taistil agus chóiríochta, costais atá nasctha le himeachtaí agus liúntais laethúla iad na costais sin. Beidh feidhm ag an ráta sin maidir le gach gníomhaíocht incháilithe cé is moite d'fhoirne saineolaithe. I gcás na catagóra seo gníomhaíochtaí incháilithe, sonrófar sna cláir oibre bhliantúla an ráta cómhaoinithe is infheidhme nuair a éileoidh na gníomhaíochtaí sin go mbronnfar deontais.

Airteagal 13 Leasanna airgeadais an Aontais a chosaint

1. Déanfaidh an Coimisiún bearta iomchuí lena n-áiritheofar, nuair a chuirtear gníomhaíochtaí arna maoiniú faoin Rialachán seo chun feidhme, go gcosnófar leasanna airgeadais an Aontais trí bhearta coisctheacha a chur i bhfeidhm i gcoinne calaoise, éillithe agus aon ghníomhaíochtaí neamhdhleathacha eile, trí sheiceálacha éifeachtacha a dhéanamh agus, má bhraitear neamhrialtachtaí, trí mhéideanna a íocadh go mícheart a aisghabháil agus, i gcás inarb iomchuí, trí phionóis riaracháin agus airgeadais atá éifeachtach, comhréireach agus athchomhairleach a chur i bhfeidhm.

2. Beidh cumhacht ag an gCoimisiún nó ag a ionadaithe agus ag an gCúirt Iniúchóirí iniúchtaí a dhéanamh, ar bhonn doiciméad agus ar an láthair, ar gach tairbhí deontais, ar gach conraitheoir agus ar gach fochonraitheoir a fuair maoiniú ón Aontais faoin gclár seo.

3. Féadfaidh an Oifig Eorpach Frithchalaoise (OLAF) cigireachtaí a dhéanamh, lena n‑áirítear seiceálacha agus cigireachtaí ar an láthair, i gcomhréir leis na forálacha agus na nósanna imeachta atá leagtha síos i Rialachán (CE) Uimh. 1073/1999 ó Pharlaimint na hEorpa agus gComhairle an 25 Bealtaine 1999 agus i Rialachán (Euratom, CE) Uimh. 2185/96 ón gComhairle an 11 Samhain 1996 maidir le seiceálacha agus cigireachtaí ar an láthair arna ndéanamh ag an gCoimisiún chun leasanna airgeadais na gComhphobal Eorpach a chosaint in aghaidh calaoise agus neamhrialtachtaí eile[32] d'fhonn a shuí an raibh calaois, éilliú nó aon ghníomhaíocht neamhdhleathach eile ann a dhéanfadh difear do leasanna airgeadais an Aontais Eorpaigh i dtaca le comhaontú deontais nó cinneadh deontais nó conradh maidir le maoiniú ón Aontas.

Caibidil IV Cumhachtaí cur chun feidhme

Airteagal 14 Clár oibre

Chun críche an clár a chur chun feidhme, glacfaidh an Coimisiún cláir oibre bhliantúla, ina leagfar amach na cuspóirí arna saothrú, na torthaí a bhfuiltear ag súil leo, an modh cur chun feidhme agus a méid iomlán. Beidh iontu freisin tuairisc ar na gníomhaíochtaí atá le maoiniú, léiriú ar an tsuim arna leithdháileadh ar gach cineál gníomhaíochta agus tráthchlár táscach cur chun feidhme. Maidir le deontais, áireofar sna cláir oibre na tosaíochtaí, na critéir mheastóireachta riachtanacha agus an ráta uasta cómhaoinithe. Glacfar an gníomh cur chun feidhme sin i gcomhréir leis an nós imeachta scrúdúcháin dá dtagraítear in Airteagal 15(2).

Airteagal 15 Nós imeachta coiste

1. Beidh coiste de chúnamh ag an gCoimisiún. Beidh an coiste sin ina choiste de réir bhrí Rialachán (AE) Uimh. 182/2011.

2. I gcás ina dtagraítear don mhír seo, beidh feidhm ag Airteagal 5 de Rialachán (AE) Uimh. 182/2011.

Caibidil V Faireachán agus Meastóireacht

Airteagal 16 Faireachán ar ghníomhaíochtaí an chláir

Déanfaidh an Coimisiún, i gcomhar leis na tíortha rannpháirteacha, faireachán ar an gclár agus ar a ghníomhaíochtaí chun súil a choimeád ar chur chun feidhme na ngníomhaíochtaí a dhéantar.

Airteagal 17 Meastóireacht

1. Áiritheoidh an Coimisiún go ndéanfar meastóireacht lár téarma agus meastóireacht chríochnaitheach ar an gclár, maidir leis na gnéithe dá dtagraítear i mír 2 agus i mír 3. Déanfar na torthaí a chomhtháthú i gcinntí maidir le hathnuachan, modhnú nó fionraí a d'fheadfaí a dhéanamh ar chláir iardain. Is meastóir seachtrach neamhspleách a dhéanfaidh na meastóireachtaí sin.

2. Bunóidh an Coimisiún tuarascáil mheastóireachta lár téarma faoi bhaint amach chuspóirí ghníomhaíochtaí an chláir, faoi éifeachtúlacht úsáid na n-acmhainní agus faoi bhreisluach Eorpach an chláir tráth nach déanaí ná lár 2018. Díreofar sa tuarascáil sin freisin ar shimpliú, ar ábharthacht leanúnach na gcuspóirí, agus ar rannchuidiú an chláir le tosaíochtaí an Aontais maidir le fás cliste, inbhuanaithe agus uilechuimsitheach chomh maith.

3. Bunóidh an Coimisiún tuarascáil mheastóireachta chríochnaitheach faoi na gnéithe dá dtagraítear i mír 2 agus faoin iarmhairt fhadtéarmach agus faoi inbhuanaitheacht éifeachtaí an chláir tráth nach déanaí ná deireadh 2021.

4. Tabharfaidh na tíortha rannpháirteacha, arna iarraidh sin don Choimisiún, na sonraí agus an fhaisnéis uile is ábhartha chun rannchuidiú leis na tuarascálacha lár téarma agus críochnaitheacha de chuid an Choimisiúin.

Caibidil VI Forálacha Críochnaitheacha

Airteagal 18 Aisghairm

Déantar Cinneadh Uimh. 1482/2007/CE a aisghairm le héifeacht ón 1 Eanáir 2014.

Mar sin féin, leanfaidh oibleagáidí airgeadais, a bhaineann le gníomhaíochtaí arna saothrú faoin gcinneadh seo, de bheith faoi réir an Chinnidh go dtí go gcuirfear i gcrích iad.

Airteagal 19 Teacht i bhfeidhm

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh feidhm aige ón 1 Eanáir 2014 ar aghaidh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil, an [dáta]

Thar ceann Pharlaimint na hEorpa Thar ceann na Comhairle

An tUachtarán An tUachtarán

IARSCRÍBHINN

Córais Eorpacha Faisnéise agus a gcomhpháirteanna Aontais

1. Is iad seo a leanas na córais Eorpacha faisnéise:

(1) an líonra cumarsáide coiteann/comhéadan coiteann na gcóras (CCN/CSI – CCN2), CCN mail3, an droichead CSI, an droichead http, CCN LDAP agus uirlisí gaolmhara, tairseach gréasáin CCN, faireachán CCN;

(2) córais chúltaca, go háirithe an uirlis chumraíochta feidhmchláir do CCN, an uirlis tuairiscithe gníomhaíochta (ART2), bainistíocht leictreonach Taxud na dtionscadal ar líne (TEMPO), uirlis bhainistíochta seirbhíse (SMT), an córas bainistíochta úsáideoirí (UM), an córas BPM, an deais infhaighteachta agus AvDB, tairseach do bhainistíocht seirbhíse TF, bainistíocht eolairí agus rochtana úsáideoirí;

(3) Spás faisnéise agus cumarsáide an chláir (PICS);

(4) na córais a bhaineann le CBL, go háirithe an córas malartaithe faisnéise CBL (VIES) agus an aisíocaíocht CBL, lena n-áirítear feidhmchlár tosaigh VIES, uirlis faireacháin VIES, an córas staidrimh um Chánachas, VIES-ar-líne, uirlis chumraíochta VIES-ar-líne, uirlisí tástála VIES agus aisíocaíochta CBL, algartaim uimhreacha CBL, malartú ríomh-fhoirmeacha CBL, CBL ar ríomh-sheirbhísí(VoeS); uirlis tástála VoeS, uirlis tástála ríomh-fhoirmeacha CBL;

(5) córais a bhaineann le haisghabháil, go háirithe ríomh-fhoirmeacha um aisghabháil éileamh, ríomh-fhoirmeacha um ionstraim aonfhoirmeach lena gceadaítear forghníomhú (UIPE) agus d'fhoirm aonfhoirmeach um fhógra (UNF);

(6) córais a bhaineann le cánachas díreach, go háirithe cánachas ar chórais choigiltis, uirlis tástála maidir le cánachas ar choigiltis, ríomh-fhoirmeacha um chánachas díreach, uimhir aitheantais chánach TIN-ar-líne, na malartuithe a bhaineann le hAirteagal 8 de Threoir 2011/16/AE agus uirlisí tástála bainteacha;

(7) córais eile a bhaineann le cánachas, go háirithe, an bunachar sonraí 'cánacha san Eoraip' (TEDB);

(8) na córais máil, go háirithe an córas um malartú sonraí máil (SEED), an Córas um Rialú agus um Ghluaiseacht Máil (EMCS), ríomh-fhoirmeacha MVS, feidhmchlár tástála (TA);

(9) lárchórais eile, go háirithe, córas cánachais cumarsáide agus faisnéise na mBallstát (TIC), an córas tástála féinseirbhíse (SSTS), córas staidrimh a bhaineann le cánachas, an feidhmchlár lárnach um fhoirmeacha gréasáin, na seirbhísí lárnacha/an córas faisnéise bainistíochta um Mál (CS/MISE).

2. Is iad comhpháirteanna Aontais na gcóras Eorpach faisnéise:

(1) sócmhainní TF amhail crua-earraí, bogearraí agus naisc líonra na gcóras lena n-áirítear an bonneagar sonraí gaolmhar;

(2) seirbhísí TF is gá chun tacú leis na córais a fhorbairt, a chothabháil, a fheabhsú agus a oibriú;

(3) agus aon eilimintí eile atá, ar chúiseanna éifeachtúlachta, slándála agus cuíchóirithe, sainaitheanta ag an gCoimisiún mar comheilimintí ag na tíortha rannpháirteacha.

RÁITEAS AIRGEADAIS REACHTACH

1. LEAGAN AMACH AN TOGRA/TIONSCNAIMH

1.1. Teideal an togra/tionscnaimh

1.2. Réimsí beartais lena mbaineann i gcreat ABM/ABB

1.3. An cineál togra/tionscnaimh

1.4. Cuspóirí

1.5. Na forais atá leis an togra/tionscnamh

1.6. Fad agus tionchar airgeadais

1.7. Modhanna bainistíochta atá beartaithe

2. BEARTA BAINISTÍOCHTA

2.1. Rialacha faireacháin agus tuairiscithe

2.2. Córas bainistíochta agus rialaithe

2.3. Bearta chun calaois agus neamhrialtachtaí a chosc

3. AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH

3.1. Ceannteidil an chreata airgeadais ilbhliantúil agus na línte buiséid ar a n-imrítear tionchar

3.2. An tionchar a mheastar a bheidh ag an togra/tionscnamh ar chaiteachas

3.2.1. Achoimre ar an tionchar a mheastar a bheidh ag an togra/tionscnamh ar chaiteachas

3.2.2. An tionchar a mheastar a bheidh ag an togra/tionscnamh ar leithreasuithe faoi chomhair oibríochtaí

3.2.3. An tionchar a mheastar a bheidh ag an togra/tionscnamh ar leithreasuithe de chineál riaracháin

3.2.4. Comhoiriúnacht don chreat airgeadais ilbhliantúil reatha

3.2.5. Ranníocaíochtaí ó thríú páirtithe

3.3. An tionchar a mheastar a bheidh ar ioncam

RÁITEAS AIRGEADAIS REACHTACH LE hAGHAIDH TOGRAÍ

1. LEAGAN AMACH AN TOGRA/TIONSCNAIMH

1.1. Teideal an togra/tionscnaimh

Togra le haghaidh Rialacháin ó Pharlaimint na hEorpa agus ón gComhairle lena mbunaítear clár gníomhaíochta um chánachas san Aontas Eorpach don tréimhse 2014–2020 (Fiscalis 2020) agus lena n-aisghairtear Treoir Uimh. 1482/2007/CE.

1.2. Réimsí beartais lena mbaineann i gcreat ABM/ABB[33]

1405 Beartas Cánachais

1.3. An cineál togra/tionscnaimh

¨ Baineann an togra/tionscnamh le beart nua

¨ Baineann an togra/tionscnamh le beart nua a leanann treoirthionscadal/réamhbheart[34]

X Baineann an togra/tionscnamh le síneadh ar bheart atá ann cheana

¨ Baineann an togra/tionscnamh le beart a atreoraíodh i dtreo birt nua

1.4. Cuspóirí

1.4.1. Cuspóirí straitéiseacha ilbhliantúla an Choimisiúin ar a bhfuil an togra/tionscnamh dírithe

Rannchuideoidh an clár atá beartaithe leis an straitéis Eoraip 2020 maidir le fás cliste, inbhuanaithe agus uilechuimsitheach[35] trí: (1) feidhmiú an Mhargaidh Aonair a neartú, (2) creat a sholáthar chun tacú le gníomhaíochtaí a chuireann le táirgiúlacht na hearnála poiblí agus (3) ascnamh teicniúil agus nuálaíocht theicniúil a bhrú ar aghaidh sna riaracháin chánach náisiúnta agus Eorpacha.

Tacóidh an clár go háirithe leis an tionscnamh suaitheanta maidir le clár oibre digiteach don Eoraip[36], an tionscnamh suaitheanta maidir le hAontas na Nuálaíochta[37] agus an tionscnamh suaitheanta maidir le beartas tionscail do ré an domhandaithe[38]. Tacóidh sé le riaracháin chánach náisiúnta feidhmiú go hiomlán mar riaracháin ríomh-chánach agus rannchuideoidh sé freisin leis an ualach riaracháin atá ar cháiníocóirí a laghdú, trí chur chun feidhme reachtaíocht chánach an Aontais a bheith níos cliste.

Tacóidh an clár freisin leis an nGníomh um an Margadh Aonair[39] go háirithe i roinnt príomhréimsí beartais chánachais a leagtar béim orthu sa ghníomh dlíthiúil sin agus sna réimsí a bhaineann leis an ualach ar cháiníocóirí a laghdú. Maidir leis na tionscnaimh beartais atá ag teacht aníos a dtacóidh an clár leo agus a gcuideoidh an clár lena gcur chun feidhme, amhail an Treoir ar Cháin Fuinnimh atá beartaithe, an straitéis nua CBL, agus an Comhbhonn Comhdhlúite don Cháin Chorparáideach le haghaidh gnólachtaí, agus na tionscnaimh a bhaineann le fáil réidh le constaicí cánach trasteorann do shaoránaigh, rannchuideoidh na tionscnaimh beartais sin go suntasach, nuair a ghlacfar iad, le cuspóirí an Ghnímh um an Margadh Aonair a bhaint amach.

1.4.2. Cuspóirí sonracha agus na gníomhaíochtaí ABM/ABB lena mbaineann

Cuspóirí sonracha agus na gníomhaíochtaí ABM/ABB lena mbaineann

Is é an Beartas Cánachais (1405) an ghníomhaíocht ABB lena mbaineann. Is iad seo a leanas cuspóirí sonrach an chláir:

Feidhmiú na gcóras cánachais a fheabhsú, go háirithe trí chomhar idir tíortha rannpháirteacha, a n‑údaráis chánach, a n-oifigigh agus saineolaithe seachtracha.

1.4.3. An toradh agus an tionchar a bhfuil súil leis

Sonraigh an tionchar a bheadh ag an togra/tionscnamh ar na tairbhithe/grúpaí ar a bhfuil sé dírithe.

Sa chlár atá beartaithe dírítear ar chomhar idir riaracháin chánach a fheabhsú agus ar shásraí agus modhanna a sholáthar chun an comhar sin a fheabhsú chomh maith leis an maoiniú is gá chun na cuspóirí sin a bhaint amach. Agus é á chur chun feidhme ag an gCoimisiún, ní thiocfaidh tuilleadh comhchuibhithe ar na córais chánach náisiúnta as an gclár ann féin, ach is féidir na héifeachtaí diúltacha a bhaineann le 27 córas cánach dhifriúla a bheith ann i dteannta a chéile a laghdú, amhail calaois, saobhadh ar an iomaíocht, ualach riaracháin do riaracháin agus do ghnólachtaí, siopadóireacht chánach, etc. Dá bhrí sin, is éard atá sa bheart atá beartaithe, beart tacaíochta don mhargadh inmheánach mar gur féidir feidhmiú na gcóras cánach éagsúil laistigh den mhargadh inmheánach a fheabhsú dá bharr.

Cé gurb í freagracht na mBallstát oibriú na gcóras cánach náisiúnta a bhainistiú, is léir ó na dúshláin a aithníodh sa mheasúnú tionchair a ghabhann leis an togra gur gá an comhar riaracháin idir údaráis chánach a mhéadú – fiú go leibhéal níos airde ná mar atá amhlaidh faoi láthair. Trí bhíthin comhair ar fud an AE, cuirtear ar chumas na n-údarás cánach sineirgíochtaí a fhorbairt, dúbláil a sheachaint agus dea-chleachtas a mhalartú sna réimsí uile a bhaineann le cánachas amhail innealtóireacht ghnó, TF, comhar idirnáisiúnta, etc. Tá an tacaíocht ón gclár Fiscalis 2013 do chomhar cánachais tar éis a buntáistí a thaispeáint, agus beidh an taithí seo an-luachmhar chun freagairt do dhúshláin sa todhchaí go háirithe na struchtúir theicneolaíocha atá as dáta, deacrachtaí sa chomhoibriú ar leibhéal oibríochtúil maidir le cúraimí sonracha, modhanna éagothroma airgeadais chun tacú le gníomhaíochtaí na n‑údarás cánach agus deacrachtaí maidir le comhar struchtúrach a bhunú le príomh‑gheallsealbhóirí na n-údarás cánach.

1.4.4. Táscairí lena léirítear toradh agus tionchar

Sonraigh na táscairí lena léirítear an faireachán ar chur chun feidhme an togra/tionscnaimh.

Déanfar faireachán ar ghníomhaíochtaí an chláir chun a áirithiú go ndearnadh na rialacha agus na nósanna imeachta maidir le cur chun feidhme an chláir a chur i bhfeidhm go cuí agus chun a fhíorú an éiríonn leis an gclár a chuspóirí a bhaint amach. Cuirfear creat faireacháin ar bun, lena n-áirítear: loighic idirghabhála, sraith chuimsitheach táscairí, modhanna tomhais, plean bailiúcháin sonraí, próiseas soiléir agus struchtúrtha tuairiscithe agus faireacháin agus meastóireachtaí lár téarma agus críochnaitheacha.

Déanfar feidhmíocht an chláir a thomhas trí úsáid a bhaint as sraith chomhleanúnach táscairí feidhmíochta, iarmharta, toraidh agus táirgeachta atá nasctha le cuspóirí agus tosaíochtaí ginearálta agus sonracha an chláir agus ag cur leis an nasc le Plean Bainistíochta an Choimisiúin. Tá an liosta mionsonraithe de tháscairí iarmharta, toraidh agus táirgeachta ar fáil sa Mheasúnú Tionchair. Tá spriocanna le haghaidh roinnt torthaí den chlár sainaitheanta ag DG TAXUD I gcás roinnt eile, níl an méid sin indéanta ag an bpointe seo. Déanfaidh DG TAXUD spriocanna na dtorthaí sin a shainaithint roimh thús an chláir Fiscalis 2020 agus cuirfidh sé faoi bhráid Choiste an Chláir iad lena bhformhuiniú faoi chuimsiú nós imeachta an chláir oibre bhliantúil.

Déanfar an cuspóir ginearálta agus sonrach a thomhas, i measc cuspóirí eile, de réir na fála atá ag na córais Eorpacha faisnéise ar an líonra cumarsáide coiteann, agus beidh mar sprioc go mbeidh fáil ag 97 % de na córais air.

1.5. Na forais atá leis an togra/tionscnamh

1.5.1. Na ceanglais is gá a shásamh sa ghearrthéarma nó san fhadtéarma

Rannchuidíonn an togra leis an straitéis Eoraip 2020 agus le cur chun feidhme reachtaíochtaí éagsúla eile de chuid an Aontais mar atá leagtha amach faoi chaibidil 1.4.1

1.5.2. Luach breise a bhaineann le rannpháirteachas an AE

Tá sé níos tairbhiúla gníomhaíocht a thionscnamh ar leibhéal an Aontais ná ar leibhéal an 27 Ballstát mar a thuairiscítear go mionsonraithe i gcaibidil 3.2 den mheabhrán míniúcháin.

1.5.3. Ceachtanna a foghlaimíodh ó thaithí eile dá leithéid san am a chuaigh thart

Ó thaobh na heacnamaíochta de, tá gníomhaíocht ar leibhéal an AE i bhfad níos éifeachtúla. Is é bunchloch an chomhair chánachais líonra ardslándála tiomnaithe cumarsáide atá oibríochtúil ó na chéad chláir um chomhar cánachais sna nóchaidí luatha. Déanann sé riaracháin náisiúnta chánach a idirnascadh ag tuairim is 5 000[40] pointe nasctha. Tríd an líonra TF coiteann seo áirithítear nach gá do gach riarachán náisiúnta ach é féin a nascadh uair amháin leis an mbonneagar coiteann sin chun a bheith in ann faisnéis de shaghas ar bith a mhalartú. Murach an bonneagar sin a bheith ar fáil, bheadh ar riaracháin chánach sna Ballstáit iad féin a nascadh 26 uair le córais náisiúnta na mBallstát eile.

Ar bhunchlocha eile an chláir tá gníomhaíochtaí lena dtugtar oifigigh chánachais le chéile chun dea-chleachtais a mhalartú, chun foghlaim óna chéile, chun fadhb a anailísiú nó treoirleabhar a dhréachtú, mar shampla. Dá mbeadh ar na Ballstáit foghlaim óna chéile trína ngníomhaíochtaí féin a fhorbairt lasmuigh de scáth an chláir, bheadh a sraith uirlisí agus modhanna oibre féin forbartha acu go léir. Bheadh sineirgíochtaí idir gníomhaíochtaí caillte agus ní bheadh gníomhaíochtaí comhpháirteacha curtha chun feidhme go córasach ar leibhéal an 27 Ballstát. Tá sé i bhfad níos éifeachtúla, trí thacaíocht ón gclár, an Coimisiún a bheith ag gníomhú mar bhróicéir gníomhaíochta idir na tíortha rannpháirteacha.

Is de chineál doláimhsithe breisluach tábhachtach eile. Bhí an clár ina siocair le braistint leasa choitinn a chruthú, le muinín fhrithpháirteach a spreagadh agus le meon an chomhair a ghiniúint idir na Ballstáit agus idir na Ballstáit agus an Coimisiún i réimse an chánachais.

1.5.4. Comhoiriúnacht d'ionstraimí ábhartha eile agus sineirgíocht a d'fhéadfadh a bheith ann

Déanfar bainistiú na gclár Fiscalis 2020 agus Custam 2020 a ailíniú nuair is féidir. Tá líonra coiteann ag na cláir maidir le córais TF Eorpacha a chur chun feidhme, tá ardán coiteann acu maidir le comhoibriú ar líne (PICS) agus tá uirlis choiteann acu maidir le tuairisciú gníomhaíochta (ART2). Déantar modheolaíochtaí a chuirtear i bhfeidhm chun inniúlachtaí an duine a fhorbairt a roinnt idir an dá chlár freisin.

Sa mheastóireacht lár téarma ar chláir DG HOME maidir le coireacht a chosc agus a chomhrac (ISEC)[41] agus maidir le sceimhlitheoireacht agus rioscaí eile a bhaineann le cúrsaí slándála a chosc, ullmhacht ina leith agus a n-iarmhairtí a bhainistiú (CIPS), léirítear go meastar go dtugann samhail bhainistíochta na gclár Custam agus Fiscalis 2013 na deiseanna is fearr chun bainistíocht ISEC/CIPS a fheabhsú mar gur féidir freagairt go tapa solúbtha do riachtanais oibríochtúla tríthi.Is é an líonra CCN/CSI bunchloch na gcóras TF tras-Eorpach, agus tá sé in úsáid freisin ag OLAF chun faisnéis faoi neamhrialtachtaí agus calaois a mhalartú (agus a stóráil).Chun na críche sin tairbhíonn an dá Ard-Stiúrthóireacht de bharainneachtaí scála.

1.6. Fad agus tionchar airgeadais

X Togra/tionscnamh a bheidh i bhfeidhm ar feadh tréimhse teoranta

– ¨ Togra/tionscnamh a bheidh i bhfeidhm ón 1.1.2014 go dtí an 31.12.2020

– X Tionchar airgeadais ó 2014 go 2023 (ó 2021 go 2023 do leithreasuithe faoi chomhar íocaíochta amháin)

¨ Togra/tionscnamh a bheidh i bhfeidhm ar feadh tréimhse neamhtheoranta

– Cuirfear chun feidhme é le linn na tréimhse tosaigh BBBB go BBBB

– cuirfear ag feidhmiú go hiomlán ina dhiaidh sin é.

1.7. Modhanna bainistíochta atá beartaithe[42]

X Bainistíocht dhíreach láraithe ag an gCoimisiún

¨ Bainistíocht indíreach láraithe trí na cúraimí cur chun feidhme a tharmligean chuig:

¨ gníomhaireachtaí feidhmiúcháin

¨ comhlachtaí arna mbunú ag na Comhphobail[43]

¨ comhlachtaí náisiúnta san earnáil phoiblí/comhlachtaí a bhfuil misean de sheirbhís phoiblí acu

¨ daoine a bhfuil sé de chúram orthu bearta ar leith a chur chun feidhme de bhun Theideal V den Chonradh ar an Aontas Eorpach agus atá sainaitheanta sa ghníomh bunaidh ábhartha de réir bhrí Airteagal 49 den Rialachán Airgeadais

¨ Bainistíocht chomhroinnte leis na Ballstáit

¨ Bainistíocht dhíláraithe le tríú tíortha

¨ Comhbhainistíocht le heagraíochtaí idirnáisiúnta (tabhair sonraí)

I gcás ina sonraítear níos mó ná modh bainistíochta amháin, tabhair sonraí sa roinn "Nótaí" le do thoil.

Nótaí

/

2. BEARTA BAINISTÍOCHTA

2.1. Rialacha faireacháin agus tuairiscithe

Sonraigh cé chomh minic, agus na coinníollacha.

Déanfar faireachán ar ghníomhaíochtaí an chláir chun a áirithiú go ndearnadh na rialacha agus na nósanna imeachta maidir le cur chun feidhme an chláir a chur i bhfeidhm go cuí (feidhm iniúchta). Déantar faireachán ar thograí le haghaidh gníomhaíochtaí comhpháirteacha ar bhonn buan tríd an mbunachar sonraí ar líne, Uirlis Tuairiscithe Gníomhaíochta (ART), ina bhfuil na tograí agus a ngníomhaíochtaí comhfhreagracha. Leis an uirlis chéanna is féidir le tairbhithe na ndeontas arna n-eisiúint faoin gclár, eadhon riaracháin chánach na mBallstát, na speansais arna maoiniú ón deontas chun a bheith rannpháirteach sna gníomhaíochtaí comhpháirteacha a thuairisciú ar líne. Ní foláir do na Ballstáit tuarascáil airgeadais a chur chuig an gCoimisiún gach bliain agus an Uirlis Tuairiscithe Gníomhaíochta á húsáid acu.

I gcás gníomhaíochtaí TF agus gníomhaíochtaí maidir le Forbairt Acmhainní Oiliúna a mhaoinítear trí sholáthar, tá feidhm ag na rialacha caighdeánacha maidir le tuairisciú agus faireachán.

Déanfar meastóireacht ar an gclár seo faoi dhó. Beidh torthaí na meastóireachta lár téarma ar fáil faoi lár 2018 agus beidh torthaí na meastóireachta críochnaithí ar an gclár ar fáil ag tarraingt ar dheireadh 2021. Mar phríomhthairbhithe an chláir, déanfaidh na Ballstáit sciar nach beag den bhailiú sonraí trí fhaisnéis a sholáthar ar leibhéal na n-uirlisí indibhidiúla (trí ART2 go príomha) nó faisnéis ar iarmhairt níos leithne an chláir (trí bheith rannpháirteach i gcleachtaí tomhaiste aireachtála nó trí thuarascálacha a eisiúint).

Go dtí seo, bhí cleachtaí meastóireachta na gclár a bhí ann dírithe go príomha ar phríomh‑gheallsealbhóirí an chláir, eadhon údaráis chánach agus a saineolaithe, ar sprioc-lucht úsáide an chláir iad. I bhfianaise a thábhachtaí atá sé dul i gcomhairle le geallsealbhóirí atá lasmuigh den chlár (i.e. oibreoirí eacnamaíocha) maidir le hiarmhairtí an chláir orthu agus a mhéid is a thairbhíonn siad, mar shampla, de chomhar níos fearr idir riaracháin chánach, áireofar an ghné sin de na hiarmhairtí indíreacha sna meastóireachtaí cláir sa todhchaí.

2.2. Córas bainistíochta agus rialaithe

2.2.1. Na rioscaí a aithníodh

Baineann na rioscaí a d'fhéadfadh a bheith ann do chur chun feidhme na ndeontas le:

– Cur chun feidhme mícheart an chomhaontaithe deontais arna shíniú le cuibhreannas na mBallstát agus na dtíortha is iarrthóirí. Meastar go bhfuil an leibhéal riosca íseal, ós rud é gur riaracháin phoiblí na dtíortha rannpháirteacha iad na tairbhithe

– Speansais do ghníomhaíocht nach bhfuil formheasta faoin gclár a bheith dearbhaithe ag Ballstáit

– Na speansais chéanna a bheith dearbhaithe faoi dhó ag Ballstáit

Baineann na rioscaí a d'fhéadfadh a bheith ann do chur chun feidhme na gconarthaí le:

– Neamhchomhlíonadh na rialacha soláthair

– Sonrasc a íoc as táirge insoláthartha nach bhfuil ann ar chor ar bith

2.2.2. Modhanna rialaithe atá beartaithe

Is iad príomheilimintí na straitéise rialaithe:

1. Rialuithe airgeadais a bhaineann leis na réimsí caiteachais ar fad:

Fíorú ex-ante na ngealltanas:

Déanann ceann Aonad na nAcmhainní Daonna agus Airgeadais na gealltanais uile in DG TAXUD a fhíorú. Dá thoradh sin, tá 100 % de na méideanna geallta cumhdaithe ag fíorú ex-ante. Tríd an nós imeachta seo tugtar leibhéal ard ráthaíochta maidir le dlíthiúlacht agus rialtacht na n-idirbheart.

Fíorú ex-ante na n-íocaíochtaí:

Déantar fíorú ex-ante ar gach íocaíocht de réir na rialachán airgeadais agus na nósanna imeachta atá bunaithe. Fíoraitheoir airgeadais agus oifigeach údarúcháin a dhéanann an mionrialú sin.

Sa bhreis air sin, déantar íocaíocht amháin ar a laghad (ó na catagóirí caiteachais uile) in aghaidh na seachtaine a roghnú go randamach do mhionfhíorú ex-ante a dhéanann ceann Aonad na nAcmhainní Daonna agus Airgeadais. Níl aon sprioc maidir le cumhdach, mar gurb é aidhm an fhíoraithe seo íocaíochtaí a sheiceáil 'go randamach' chun a fhíorú gur ullmhaíodh na híocaíochtaí uile i gcomhréir leis na ceanglais. Déantar na híocaíochtaí eile a phróiseáil de réir na rialacha atá i bhfeidhm ar bhonn laethúil.

Dearbhuithe na nOifigeach Údarúcháin Fho-Tharmligthe (AOSD):

Déanann na hOifigigh Údarúcháin Fho-Tharmlighte dearbhuithe a shíniú ina dtacaítear leis an Tuarascáil Gníomhaíochta Bhliantúil don bhliain lena mbaineann. Sna dearbhuithe sin cumhdaítear na hoibríochtaí a thagann faoi chuimsiú an chláir. Dearbhaíonn na AOSD go bhfuil na hoibríochtaí a bhaineann le cur chun feidhme an bhuiséid curtha i gcrích i gcomhréir le prionsabail na bainistíochta fónta airgeadais, go dtugann na córais bhainistíochta agus rialaithe atá curtha ar bun ráthaíocht shásúil maidir le dlíthiúlacht agus rialtacht na n-idirbheart agus go ndearnadh na rioscaí a bhaineann leis na hoibríochtaí sin a shainaithint agus a thuairisciú go cuí agus go ndearnadh gníomhaíochtaí maolaithe a chur chun feidhme.

2. Rialuithe breise le haghaidh conarthaí soláthair:

Cuirtear na nósanna imeachta maidir le soláthar arna sainiú sa Rialachán Airgeadais i bhfeidhm. Déantar aon chonradh soláthair a bhunú tar éis an nós imeachta fíorúcháin arna bhunú ag seirbhísí an Choimisiúin maidir le híocaíocht, ag cur san áireamh oibleagáidí conarthacha agus bainistíocht fhónta airgeadais agus bainistíocht ghinearálta. Déantar foráil maidir le bearta frithchalaoise (rialuithe, tuarascálacha, etc.) sna conarthaí go léir arna gcur i gcrích idir an Coimisiún agus na tairbhithe. Déantar téarmaí tagartha mionsonraithe a dhréachtú agus tá siad mar bhonn le gach conradh ar leith. Cloíonn an próiseas chun glacadh le hiarratais go dlúth le modheolaíocht TAXUD TEMPO: déantar táirgí insoláthartha a athbhreithniú, a leasú más gá agus a ghlacadh (nó a dhiúltiú) go sainráite faoi dheireadh. Ní féidir aon sonrasc a íoc gan 'litir inghlacthachta'.

Cumhdaíonn an nós imeachta maidir le táirgí insoláthartha a ordú agus a ghlacadh bainistíocht sócmhainní freisin. Déantar gach sócmhainn a ordú agus ina dhiaidh sin a ghlacadh agus a ionchódú isteach in uirlis chorparáideach TF an Choimisiúin Eorpaigh (sócmhainní ABAC) ina luach gnóthúcháin. Tá an dímheas uathoibríoch, bunaithe ar rialacha cuntasaíochta an Choimisiúin.

Fíorú teicniúil le haghaidh soláthair

Déanann DG TAXUD rialuithe ar tháirgí insoláthartha agus déanann sé maoirseoireacht ar oibríochtaí agus ar sheirbhísí a dhéanann na conraitheoirí. Déanann sé iniúchtaí cáilíochta agus slándála ar a gconraitheoirí ar bhonn rialta freisin. Trí iniúchtaí cáilíochta déantar comhlíonadh phróisis iarbhír na gconraitheoirí a fhíorú i bhfianaise na rialacha agus na nósanna imeachta atá sainithe ina bpleananna cáilíochta. Cuirtear béim sna hiniúchtaí slándála ar na próisis, ar na nósanna imeachta agus ar an gcur ar bun ar leith.

Rialú riaracháin ex-post ar an taobh oibríochtúil agus airgeadais

Ag deireadh gach conartha, déanann an t-aonad oibríochtúil agus an t-aonad airgeadais an comhad iomlán a fhíorú sula ndúntar go foirmiúil é.

3. Rialuithe breise le haghaidh deontas

Sa chomhaontú deontais arna shíniú ag tairbhithe an chláir (riaracháin chánach sna Ballstáit agus sna tíortha is iarrthóirí), sainítear coinníollacha a bhfuil feidhm acu maidir le maoiniú gníomhaíochtaí a thairbhíonn den deontas, lena n-áirítear caibidil maidir le modhanna rialaithe. Tugann na riaracháin rannpháirteacha uile faoi rialacha airgeadais agus riaracháin maidir le speansais an Choimisiúin a chomhlíonadh.

Déantar na gníomhaíochtaí ar féidir le tairbhithe an deontais rannpháirteachas a mhaoiniú ina leith ó na deontais a shainiú sa bhunachar sonraí ar líne (ART2 – Uirlis Tuairiscithe Gníomhaíochta). Tuairiscíonn na Ballstáit faoina gcaiteachas sa bhunachar sonraí céanna a bhfuil líon áirithe rialuithe ionsuite ann chun earráidí a laghdú. Mar shampla, ní féidir leis na Ballstáit speansais a thuairisciú ach amháin do ghníomhaíochtaí ar tugadh cuireadh dóibh ina leith agus ní féidir leo na speansais sin a thuairisciú ach uair amháin.

Sa bhreis ar na rialuithe atá ionsuite sa chóras tuairiscithe, déanann DG TAXUD rialuithe i bhfoirm páipéir agus seiceálacha ar an láthair ar bhonn samplach. Déantar na rialuithe sin ar bhonn ex-post agus tá siad bunaithe ar shampláil rioscabhunaithe.

Tríd an straitéis rialaithe seo is féidir an t-ualach riaracháin ar thairbhithe an deontais a choinneáil chomh híseal agus is féidir agus comhréireach leis an mbuiséad arna leithdháileadh agus na rioscaí arna sonrú.

Is dócha nach mbeidh ach éifeacht bheag ag na bearta simpliúcháin, amhail cnapshuimeanna a chur in ionad costas iarbhír, i dtéarmaí gnóthachán buiséadach. Its main benefit will be at the level of efficiency gains and reduced administraive burden both in Member States and at the Commission.

4. Costais agus sochair na rialuithe

De bharr na rialuithe a bunaíodh, beidh ráthaíocht leordhóthanach ag DG TAXUD maidir le cáilíocht agus rialtacht an chaiteachais agus laghdófar an riosca neamhchomhlíonta. Tá críochnúlacht an mheasúnaithe ar leibhéal a trí[44] i gcás Gníomhaíochtaí Comhpháirteacha agus leibhéal a ceathair[45] i gcás conarthaí soláthair. Is é an buntáiste a bhaineann leis na bearta thuas maidir le straitéis rialaithe, go laghdófar na rioscaí a d'fhéadfadh a bheith ann go dtí faoi bhun 2 % den bhuiséad foriomlán, agus go mbeidh tionchar aige ar na tairbhithe go léir. Dá ndéanfaí aon bhearta breise chun rioscaí a laghdú ní bheadh de thoradh air ach costais arda as compás agus ní bheartaítear amhlaidh ar an ábhar sin. Measann DG TAXUD nach bhfuil aon athruithe idir an clár atá beartaithe agus an clár atá ann faoi láthair ó thaobh rialaithe de agus cuirfidh sé an straitéis rialaithe chéanna i bhfeidhm do chlár 2020. Tá na costais arna dtabhú chun an straitéis rialaithe thuas a chur chun feidhme teoranta do 2.60 %[46] den bhuiséad iomlán, agus táthar ag súil go bhfanfaidh siad ag an gcóimheas céanna.

Meastar go bhfuil straitéis rialaithe an chláir éifeachtúil chun an riosca neamhchomhlíonta a theorannú go dtí faoi bhun 2 % agus go bhfuil sí comhréireach leis na rioscaí bainteacha.

2.3. Bearta chun calaois agus neamhrialtachtaí a chosc

Sonraigh bearta coisctheacha agus cosanta atá ann cheana nó atá beartaithe.

Sa bhreis ar na sásraí rialaithe rialála a chur i bhfeidhm, ceapfaidh an DG straitéis frithchalaoise i gcomhréir le straitéis nua frithchalaoise an Choimisiúin (SFCC) a glacadh an 24 Meitheamh 2011 chun a áirithiú inter alia go bhfuil a rialuithe inmheánacha maidir le frithchalaois ag luí go hiomlán le SFCC agus go bhfuil a chur chuige maidir le bainistiú riosca calaoise dírithe ar réimsí ina bhfuil riosca calaoise a aithint agus ar fhreagairtí leormhaithe. Más gá, bunófar grúpaí líonraithe agus uirlisí TF leormhaithe atá tiomanta d’anailís a dhéanamh ar chásanna calaoise a bhaineann leis an gclár Fiscalis 2020.

3. AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH

3.1. Ceannteidil an chreata airgeadais ilbhliantúil agus na línte buiséid ar a n-imrítear tionchar

· Línte buiséid atá ann cheana

In ord cheannteidil agus línte buiséid an chreata airgeadais ilbhliantúil.

Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht

Uimhir [Tuairisc………………………...……….] || LD/LN[47] || ó thíortha CSTE[48] || ó thíortha is iarrthóirí || ó thríú tíortha || de réir bhrí Airteagal 18(1)(aa) den Rialachán Airgeadais

|| || || || || ||

· Línte nua buiséid atá á n-iarraidh

In ord cheannteidil agus línte buiséid an chreata airgeadais ilbhliantúil.

Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht

Uimhir [Ceannteideal………………………...……] || LD/LN || ó thíortha CSTE || ó thíortha is iarrthóirí || ó thríú tíortha || de réir bhrí Airteagal 18(1)(aa) den Rialachán Airgeadais

|| || || || || ||

1 || 14.04.04 – Fiscalis 2020 || LD || NÍL || TÁ || NÍL || NÍL

1 || 14.01.04.05 Fiscalis 2020 – Caiteachas ar bhainistíocht riaracháin || Neamhdhifreáilte || NÍL || NÍL || NÍL || NÍL

3.2. An tionchar a mheastar a bheidh ar chaiteachas[49]

3.2.1. Achoimre ar an tionchar a mheastar a bheidh ag an togra/tionscnamh ar chaiteachas

Ní áirítear i mbuiséad an chláir Fiscalis 2020 na costais a bhaineann le tabhairt isteach féideartha córais TF Eorpaigh nua, más rud é go gceanglaítear a leithéid, lena gcuirfear chun feidhme an togra maidir le Cáin ar Idirbhearta Airgeadais, i bhfianaise luathchéim an phróisis don togra maidir le Cáin ar Idirbhearta Airgeadais

EUR milliúin (go dtí an 3ú deachúil)

Ceannteideal an chreata airgeadais ilbhliantúil: || 1 || Fás Cliste agus Uilechuimsitheach

DG: TAXUD || || || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || Bliain 2021-2023 || IOMLÁN

 Leithreasuithe faoi chomhair oibríochtaí || ||

14.0404 – Fiscalis 2020 || Gealltanais || (1a) || 33.310 || 33.310 || 33.310 || 33.410 || 33.410 || 33.410 || 33.510 || || 233.670

Íocaíochtaí || (2a) || 9.327 || 24.316 || 27.647 || 30.007 || 30.052 || 30.062 || 30.097 || 52.162 || 233.670

Leithreasuithe de chineál riaracháin arna maoiniú ó chlúdach na gclár sonrach[50] || ||

14.010405 || || (3) || 0.100 || 0.100 || 0.100 || 0.100 || 0.100 || 0.100 || 0.100 || || 0.700

IOMLÁN leithreasuithe i gcomhair DG TAXUD || Gealltanais || =1+1(a)+3 || 33.410 || 33.410 || 33.410 || 33.510 || 33.510 || 33.510 || 33.610 || || 234.370

Íocaíochtaí || =2+2(a)+3 || 9.427 || 24.416 || 27.747 || 30.107 || 30.152 || 30.162 || 30.197 || 52.162 || 234.370

 IOMLÁN leithreasuithe faoi chomhair oibríochtaí || Gealltanais || (4) || 33.310 || 33.310 || 33.310 || 33.410 || 33.410 || 33.410 || 33.510 || || 233.670

Íocaíochtaí || (5) || 9.327 || 24.316 || 27.647 || 30.007 || 30.052 || 30.062 || 30.097 || 52.162 || 233.670

 IOMLÁN leithreasuithe de chineál riaracháin arna maoiniú ó chlúdach na gclár sonrach || (6) || 0.100 || 0.100 || 0.100 || 0.100 || 0.100 || 0.100 || 0.100 || || 0.700

IOMLÁN leithreasuithe faoi CHEANNTEIDEAL 1 den chreat airgeadais ilbhliantúil || Gealltanais || =4+ 6 || 33.410 || 33.410 || 33.410 || 33.510 || 33.510 || 33.510 || 33.610 || || 234.370

Íocaíochtaí || =5+ 6 || 9.427 || 24.416 || 27.747 || 30.107 || 30.152 || 30.162 || 30.197 || 52.162 || 234.370

Ceannteideal an chreata airgeadais ilbhliantúil: || 5 || "Caiteachas riaracháin"

EUR milliúin (go dtí an 3ú deachúil)

|| || || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN

DG: TAXUD ||

 Acmhainní daonna || 4.973 || 4.973 || 4.973 || 4.973 || 4.973 || 4.973 || 4.973 || 34.811

 Caiteachas riaracháin eile || 0.220 || 0.220 || 0.220 || 0.220 || 0.220 || 0.220 || 0.220 || 1.540

IOMLÁN DG TAXUD || || 5.193 || 5.193 || 5.193 || 5.193 || 5.193 || 5.193 || 5.193 || 36.351

IOMLÁN leithreasuithe faoi CHEANNTEIDEAL 5 den chreat airgeadais ilbhliantúil || (Iomlán gealltanas = Iomlán íocaíochtaí) || 5.193 || 5.193 || 5.193 || 5.193 || 5.193 || 5.193 || 5.193 || 36.351

|| || || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || Bliain 2021-2023 || IOMLÁN

IOMLÁN leithreasuithe faoi CHEANNTEIDIL 1 go 5 den chreat airgeadais ilbhliantúil || Gealltanais || 38.603 || 38.603 || 38.603 || 38.703 || 38.703 || 38.703 || 38.803 || || 270.721

Íocaíochtaí || 14.620 || 29.609 || 32.940 || 35.300 || 35.345 || 35.355 || 35.390 || 52.162 || 270.721

An tionchar a mheastar a bheidh ag an togra/tionscnamh ar leithreasuithe faoi chomhair oibríochtaí

– Éilíonn an togra go n-úsáidfear leithreasuithe faoi chomhair oibríochtaí mar a mhínítear thíos:

Leithreasuithe faoi chomhair gealltanas in EUR milliúin (go dtí an 3ú deachúil)

Sonraigh cuspóirí agus aschuir ò || || || 2014 || 2015 || 2016 || 2017 || 2018 || 2019 || 2020 || IOMLÁN

ASCHUIR

Saghas aschuir[51] || Meánchostas an aschuir || Líon na n-aschur || Costas || Líon na n-aschur || Costas || Líon na n-aschur || Costas || Líon na n-aschur || Costas || Líon na n-aschur || Costas || Líon na n-aschur || Costas || Líon na n-aschur || Costas || Líon iomlán na n-aschur || Costas iomlán

Cuspóir Sonrach: Feidhmiú na gcóras cánachais a fheabhsú, go háirithe trí chomhar idir tíortha rannpháirteacha, a n‑údaráis chánach, a n-oifigigh agus saineolaithe seachtracha.

Acmhainní TF a fhorbairt || Líon Conarthaí TF || || Tuairim is 20 || 23.450 || || 23.450 || || 23.450 || || 23.450 || || 23.450 || || 23.450 || || 23.450 || || 164.150

Gníomhaíochtaí Comhpháirteacha || Líon imeachtaí arna n-eagrú || || Tuairim is 260 || 8.550 || || 8.550 || || 8.550 || || 8.550 || || 8.550 || || 8.550 || || 8.550 || || 59.850

Inniúlachtaí an duine a fhorbairt || Líon na seisiún oiliúna || || le cinneadh || 1.310 || || 1.310 || || 1.310 || || 1.410 || || 1.410 || || 1.410 || || 1.510 || || 9.670

|| || || || || || || || || || || || || || || ||

COSTAS IOMLÁN || || || || 33.310 || || 33.310 || || 33.310 || || 33.410 || || 33.410 || || 33.410 || || 33.510 || || 233.670

3.2.2. An tionchar a mheastar a bheidh ag an togra/tionscnamh ar leithreasuithe de chineál riaracháin

3.2.2.1. Achoimre

– Éilíonn an togra go n-úsáidfear leithreasuithe de chineál riaracháin mar a mhínítear thíos:

EUR milliúin (go dtí an 3ú deachúil)

|| Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN

CEANNTEIDEAL 5 den chreat airgeadais ilbhliantúil || || || || || || || ||

Acmhainní daonna || 4.973 || 4.973 || 4.973 || 4.973 || 4.973 || 4.973 || 4.973 || 34.811

Caiteachas riaracháin eile || 0.220 || 0.220 || 0.220 || 0.220 || 0.220 || 0.220 || 0.220 || 1.540

Fo-iomlán CHEANNTEIDEAL 5 den chreat airgeadais ilbhliantúil || 5.193 || 5.193 || 5.193 || 5.193 || 5.193 || 5.193 || 5.193 || 36.351

Lasmuigh de CHEANNTEIDEAL 5[52] den chreat airgeadais ilbhliantúil || || || || || || || ||

Acmhainní daonna || p.m. || p.m. || p.m. || p.m. || p.m. || p.m. || p.m. || p.m.

Caiteachas eile de chineál riaracháin || p.m. || p.m. || p.m. || p.m. || p.m. || p.m. || p.m. || p.m.

Fo-iomlán Lasmuigh de CHEANNTEIDEAL 5 den chreat airgeadais ilbhliantúil || p.m. || p.m. || p.m. || p.m. || p.m. || p.m. || p.m. || p.m.

IOMLÁN || 5.193 || 5.193 || 5.193 || 5.193 || 5.193 || 5.193 || 5.193 || 36.351

3.2.2.2. Na hacmhainní daonna a mheastar a bheidh riachtanach

– Éilíonn an togra go n-úsáidfear acmhainní daonna mar a mhínítear thíos:

Sloinnfear an meastachán i méideanna iomlána (nó go dtí an 1ú deachúil ar a mhéad)

|| Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020

 Poist don phlean bunaíochta (oifigigh agus gníomhairí sealadacha)

14 01 01 01 (Ceanncheathrú agus Oifigí Ionadaíocht an Choimisiúin) || 32 || 32 || 32 || 32 || 32 || 32 || 32

14 01 01 02 (Toscaireachtaí) || p.m. || p.m. || p.m. || p.m. || p.m. || p.m. || p.m.

14 01 05 01 (Taighde indíreach) || p.m. || p.m. || p.m. || p.m. || p.m. || p.m. || p.m.

10 01 05 01 (Taighde díreach) || p.m. || p.m. || p.m. || p.m. || p.m. || p.m. || p.m.

 Pearsanra seachtrach (i gcoibhéis lánaimseartha: FTE)[53]

14 01 02 01 (CA, INT, SNE ón "clúdach iomlánaíoch") || 9 || 9 || 9 || 9 || 9 || 9 || 9

14 01 02 02 (CA, INT, JED, LA agus SNE sna toscaireachtaí) || p.m. || p.m. || p.m. || p.m. || p.m. || p.m. || p.m.

14 01 04 05 [54] || - sa Cheanncheathrú[55] || p.m. || p.m. || p.m. || p.m. || p.m. || p.m. || p.m.

- i dtoscaireachtaí || p.m. || p.m. || p.m. || p.m. || p.m. || p.m. || p.m.

14 01 05 02 (CA, INT, SNE – Taighde indíreach) || p.m. || p.m. || p.m. || p.m. || p.m. || p.m. || p.m.

10 01 05 02 (CA, INT, SNE – Taighde díreach) || p.m. || p.m. || p.m. || p.m. || p.m. || p.m. || p.m.

Línte buiséid eile (sonraigh) || p.m. || p.m. || p.m. || p.m. || p.m. || p.m. || p.m.

IOMLÁN || 41 || 41 || 41 || 41 || 41 || 41 || 41

Is é 14 an réimse beartais nó an teideal buiséid lena mbaineann.

Comhlíonfar na riachtanais acmhainní daonna le foireann ón Ard-Stiúrthóireacht a bhfuil bainistíocht na gníomhaíochta faoina cúram cheana agus/nó atá ath-imlonnaithe taobh istigh den Ard-Stiúrthóireacht, mar aon le haon leithdháileadh breise a d'fhéadfaí a thabhairt don Ard-Stiúrthóireacht atá i mbun na bainistíochta faoi chuimsiú an nós imeachta maidir le leithdháileadh bliantúil i bhfianaise na srianta buiséadacha.

Cur síos ar na cúraimí a bheidh le déanamh:

Oifigigh agus gníomhairí sealadacha || Gníomhaíochtaí bainistíochta cláir, stricto senso[56], agus gníomhaíochtaí cur chun feidhme cláir amhail staidéir, forbairt, cothabháil agus oibriú córas TF Eorpach.

Pearsanra seachtrach || Cúnamh do ghníomhaíochtaí cur chun feidhme cláir amhail staidéir, forbairt, cothabháil agus oibriú córas TF Eorpach

3.2.3. Comhoiriúnacht don chreat airgeadais ilbhliantúil reatha

– Tá an togra comhoiriúnach do chreat airgeadais ilbhliantúil 2020.

3.2.4. Ranníocaíochtaí ó thríú páirtithe

– Ní dhéantar foráil sa togra maidir le cómhaoiniú le tríú páirtithe

3.2.5. An tionchar a mheastar a bheidh ar ioncam

– Beidh tionchar airgeadais a d'fhéadfadh a bheith teoranta ag an togra ar ioncam. i gcás ina gcuirtear na pionóis (dá dtagraítear in airteagal 13) i bhfeidhm, áireofar iad mar ioncam ginearálta do bhuiséad an AE

[1] COM(2011)500 final, an 29 Meitheamh 2011, Buiséad don straitéis Eoraip 2020.

[2] COM(2010) 2020 final an 3 Márta 2010: Straitéis maidir le fás cliste, inbhuanaithe, uilechuimsitheach

[3] Meastóireacht lár téarma ar Fiscalis 2013: http://ec.europa.eu/taxation_customs/resources/documents/common/publications/studies/fiscalis2013_mid_term_report_en.pdf_

[4] The future business architecture for the Customs Union and Cooperative Model in the Taxation Area in Europe, le Deloitte.

[5] Miontuairiscí an 9ú cruinniú den choiste Fiscalis, an 3 Bealtaine 2011.

[6] Customs and Taxation connection points taken together

[7] COM(2012) 388 final

[8] 'Corais teicneolaíochta faisnéise thras-Eorpacha' a thugtaí orthu seo.

[9] IO L 55, 28.2.2011, lch. 13

[10] The Evaluation Partnership, meastóireacht lár téarma ar an gclár Custam 2013, lch 72–80. RAMBOLL, meastóireacht lár téarma ar chlár Fiscalis 2013, paragraif 268–305.

[11] COM(2011) 398 final, an 29 Meitheamh 2011.

[12] COM(2011) 706 final, an 9 Samhain 2011.

[13] COM(2010) 245 final/2, Clár Oibre Digiteach don Eoraip.

[14] COM(2010) 546 final, an 6 Deireadh Fómhair 2010, Tionscnamh Suaitheanta de chuid Eoraip 2020 - Aontas na Nuálaíochta.

[15] COM(2010) 682 an 23 Samhain 2010, Clár Oibre do Scileanna nua agus do Phoist.

[16] COM(2010) 614, Tionscnamh Suaitheanta de chuid Eoraip 2020 – Beartas Tionsclaíoch Comhtháite.

[17] COM(2011) 0206 final.

[18] IO C , , lch. .

[19] Tagairt do Meastóireacht(aí) Críochnaitheach(a)/Lár téarma

[20] COM(2010) 2020.

[21] IO L 84, 31.3.10, lch. 1.

[22] COM(2004)373

[23] Le cur i gcrích.

[24] COM(2010) 700.

[25] IO 28.2.2011 L 55-13

[26] IO L 330, 15.12.2007, lch. 1.

[27] IO L 347, 11.12.2006, lch. 1.

[28] IO L 316, 31.10.1992, lch. 21.

[29] IO L 176, 5.7.2011, lch. 24.

[30] IO L 283, 31.10.2003, lch. 51

[31] IO L 84, 31.3.2010, lch. 1.

[32] IO L 292, 15.11.1996, lch. 2.

[33] ABM: Bainistiú de réir gníomhaíochtaí – ABB: Bunú an bhuiséid de réir gníomhaíochtaí.

[34] Mar a thagraítear dó in Airteagal 49(6)(a) nó (b) den Rialachán Airgeadais

[35] COM(2010) 2020 final, an 3 Márta 2010: Straitéis maidir le fás cliste, inbhuanaithe agus uilechuimsitheach.

[36] COM(2010) 245 final/2, Clár Oibre Digiteach don Eoraip.

[37] COM(2010) 546 final, an 6 Deireadh Fómhair 2010, Tionscnamh Suaitheanta Eoraip 2020 – Aontas na Nuálaíochta

[38] COM(2010) 614, Tionscnamh Suaitheanta Eoraip 2020 – Beartas Tionsclaíoch Comhtháite.

[39] COM(2011) 0206 final.

[40] Pointí nasctha custaim agus cánachais le chéile.

[41]

[42] Is féidir mionsonraí ar na modhanna bainistíochta agus tagairtí don Rialachán Airgeadais a fheiceáil ar shuíomh gréasáin DG Budg: http://www.cc.cec/budg/man/budgmanag/budgmanag_en.html

[43] Mar a thagraítear dóibh in Airteagal 185 den Rialachán Airgeadais

[44] Críochnúlacht na rialuithe – leibhéal a trí: rialú ina bhfuil tagairt d'fhaisnéis chomhthacaíochta atá iomlán neamhspleách

[45] Críochnúlacht na rialuithe – leibhéal a ceathair: rialú ina bhfuil tagairt don bhundoiciméadacht atá ar fáil ag céim an phróisis i dtrácht, agus lenar n-áirítear rochtain uirthi.

[46] Is ionann an costas agus líon na FTE atá i mbun na rialuithe méadaithe faoin meánchostas atá ar bhall foirne; caitheachas a bhaineann le hiniúchtaí seachtracha, caiteachas a bhaineann le córas ART a chothabháil.

[47] LD – Leithreasuithe difreáilte / LN – Leithreasuithe neamhdhifreáilte

[48] CSTE: Comhlachas Saorthrádála na hEorpa.

[49] Sloinntear an caiteachas i bpraghsanna reatha.

[50] Cúnamh agus caiteachas teicniúil agus/nó riaracháin ar mhaithe le cláir agus/nó bearta AE (seanlínte "BA"), taighde indíreach, taighde díreach a chur chun feidhme.

[51] Outputs are products and services to be supplied (e.g.: number of student exchanges financed, number of km of roads built, etc.).

[52] Cúnamh agus caiteachas teicniúil agus/nó riaracháin ar mhaithe le cláir agus/nó bearta AE (seanlínte "BA"), taighde indíreach, taighde díreach a chur chun feidhme.

[53] CA= Gníomhaire ar conradh; INT= Foireann ghníomhaireachta ("Intérimaire"); JED = "Jeune Expert en Délégation" (Saineolaí óg i dToscaireacht); LA= Gníomhaire áitiúil; SNE= Saineolaí náisiúnta ar iasacht;

[54] Faoin uasteorainn do phearsanra seachtrach ó leithreasuithe faoi chomhair oibríochtaí (na seanlínte "BA").

[55] Le haghaidh na gCistí Struchtúracha, an Chiste Eorpaigh Talmhaíochta um Fhorbairt Tuaithe (CETFT) agus an Chiste Eorpaigh Iascaigh (CEI) go bunúsach.

[56] Tá líon na bpost a bhaineann le gníomhaíochtaí bainistíochta cláir stricto senso teoranta go 18.